KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL U LILL-QORTI TAL-AWDITURI

Kontijiet annwali konsolidati tal-Unjoni Ewropea għas-sena finanzjarja 2019

(2020/C 384/01)

WERREJ

DAĦLA 2

QAFAS POLITIKU U FINANZJARJU TAL-UNJONI EWROPEA, GOVERNANZA U AKKONTABBILTÀ 3

NOTA LI TAKKUMPANJA L-KONTIJIET KONSOLIDATI 10

AVVENIMENTI EWLENIN TAS-SENA FINANZJARJA 2019 11

RAPPORTI FINANZJARJI KONSOLIDATI U NOTI TA’ SPJEGAZZJONI 13

KARTA BILANĊJALI 14

RAPPORT TAL-INTROJTU 15

RAPPORT TAL-FLUSSI TAL-FLUS 16

DIKJARAZZJONI TAL-BIDLIET FL-ASSI NETTI 17

NOTI GĦAR-RAPPORTI FINANZJARJI 18

DISKUSSJONI U ANALIŻI TAR-RAPPORT FINANZJARJU 100

RAPPORTI DWAR L-IMPLIMENTAZZJONI BAĠITARJA U NOTI TA’ SPJEGA 114

GLOSSARJU 173

LISTA TA’ ABBREVJAZZJONIJIET 177

DAĦLA

Huwa l-pjaċir tiegħi li nippreżenta l-kontijiet annwali tal-Unjoni Ewropea għas-sena 2019. Huma jipprovdu ħarsa ġenerali sħiħa lejn il-finanzi tal-UE u lejn l-implimentazzjoni tal-baġit tal-UE għas-sena li għaddiet, inkluża informazzjoni dwar l-obbligazzjonijiet kontinġenti, l-impenji finanzjarji u l-obbligi l-oħra tal-Unjoni. B’mod li jirrifletti n-natura pluriennali tal-attivitajiet tal-Unjoni, huma joffru spjegazzjonijiet taċ-ċifri finanzjarji ewlenin u tal-evoluzzjoni tagħhom. Il-kontijiet annwali konsolidati tal-Unjoni Ewropea huma parti mill-pakkett integrat ta’ rappurtar finanzjarju u tar-responsabbiltà tal-Kummissjoni u jiffurmaw parti essenzjali mis-sistema ta’ responsabbiltà finanzjarja żviluppata ħafna tagħna.

Il-baġit tal-UE wera għal darb’oħra li huwa jfisser valur miżjud għaċ-ċittadini, il-kumpaniji u r-reġjuni: minkejja l-ammont limitat tiegħu, li jirrappreżenta madwar 2 % tal-infiq pubbliku kollu fl-Unjoni, huwa jikkomplementa l-baġits nazzjonali u jappoġġa l-prijoritajiet politiċi komuni tagħna.

Il-baġit tal-2019 kien il-baġit ta’ qabel tal-aħħar tal-qafas finanzjarju pluriennali (QFP) attwali. L-implimentazzjoni ta’ kważi l-programmi kollha kienet għaddejja b’ritmu kostanti, bl-eċċezzjoni ta’ programmi ġodda, bħall-Programm Ewropew għall-Iżvilupp fl-Industrija tad-Difiża (EDIDP), jew azzjonijiet li għalihom il-proċess leġiżlattiv tlesta reċentement. L-implimentazzjoni tal-baġit tal-UE kienet tammonta għal total ta’ EUR 178,8 biljun f’approprjazzjonijiet ta’ impenn, u EUR 159,1 biljun f’approprjazzjonijiet ta’ pagament.

F’konformità mal-proposta tal-Kummissjoni Ewropea ta’ Mejju 2018, parti sinifikanti mill-baġit tal-2019 marret għall-programmi biex jiġi stimulat il-ħolqien tal-impjiegi, speċjalment għaż-żgħażagħ, u biex tingħata spinta lit-tkabbir, lill-investimenti strateġiċi u lill-konverġenza. L-UE kompliet ukoll tappoġġa l-isforzi biex tittratta b’mod effettiv l-isfida tal-migrazzjoni, kemm fl-UE kif ukoll barra minnha.

Il-miżuri maħsuba biex jappoġġaw it-tkabbir ekonomiku u jnaqqsu l-lakuni ekonomiċi bejn ir-reġjuni kienu jammontaw għal kważi nofs il-fondi impenjati. Il-finanzjament tal-UE kkontribwixxa EUR 12,4 biljun għar-riċerka u l-innovazzjoni taħt Orizzont 2020, inkluż fil-qasam tal-informatika ta’ prestazzjoni għolja. Il-baġit wera wkoll f’oqsma oħra li huwa investiment fil-futur: huwa żied l-infiq fuq l-edukazzjoni u t-taħriġ b’20 % għal Erasmus+ meta mqabbel mal-2018 u b’37 % għall-Faċilità Nikkollegaw l-Ewropa, li trawwem it-trasport u l-infrastruttura diġitali. L-appoġġ għall-agrikoltura u għaż-żoni rurali baqa’ stabbli b’EUR 57,9 biljun, u dan ikkontribwixxa wkoll għall-ġlieda kontra t-tibdil fil-klima u għall-promozzjoni tat-tkabbir sostenibbli.

Il-baġit tal-2019 ipprovda l-flessibbiltà meħtieġa biex jiġi indirizzat l-aspett intern tal-kwistjonijiet tal-migrazzjoni, b’total ta’ EUR 1,2 biljun ta’ appoġġ mill-Fond għall-Asil, il-Migrazzjoni u l-Integrazzjoni, flimkien ma’ EUR 533 miljun għall-ġestjoni tal-fruntieri u s-sigurtà mill-Fond għas-Sigurtà Interna. B’kollox ġew allokati wkoll EUR 5 miljun għall-ħolqien tal-Uffiċċju tal-Prosekutur Pubbliku Ewropew il-ġdid, li twaqqaf biex jipprosegwixxi reati kontra l-baġit tal-UE, inklużi l-frodi, il-ħasil tal-flus u l-korruzzjoni.

Anki qabel il-kriżi ta’ Coronavirus, il-Baġit tal-UE għall-2019 wera l-importanza ta’ qafas finanzjarju pluriennali li jiffunzjona li jipprovdi l-mezzi u l-flessibbiltà meħtieġa biex naġixxu u nirreaġixxu għall-isfidi li jitfaċċaw. Din il-flessibbiltà se jkollha rwol ukoll għall-qafas finanzjarju pluriennali li jmiss, li huwa fil-qalba tal-pjan ta’ rkupru għall-Ewropa.

Il-kontijiet annwali konsolidati tal-Unjoni Ewropea jiġu prodotti f’konformità mal-Istandards Internazzjonali tal-Kontabbiltà għas-Settur Pubbliku. Sabiex jinżammu dawn l-istandards, il-Kummissjoni qed ittejjeb b’mod konsistenti r-regoli u l-proċeduri, l-istruttura organizzazzjonali u l-aġilità tagħha. Ir-rappurtar b’mod konsistenti u effettiv jiżgura l-konformità legali u jżid ir-responsabbiltà tal-infiq tal-UE. Dan jgħin biex tinżamm komunikazzjoni tajba maċ-ċittadini u ma’ partijiet ikkonċernati oħra, u biex jinżammu l-kunfidenza u l-fiduċja tagħhom fl-Unjoni Ewropea.

Johannes HAHN Il-Kummissarju għall-Baġit u r-Riżorsi Umani

QAFAS POLITIKU U FINANZJARJU TAL-UNJONI EWROPEA, GOVERNANZA U AKKONTABBILTÀ

L-Unjoni Ewropea (UE) hija Unjoni li lilha l-Istati Membri jagħtu kompetenzi sabiex jilħqu objettivi li għandhom komuni bejniethom. L-Unjoni hija msejsa fuq il-valuri tar-rispett għad-dinjità tal-bniedem, il-libertà, id-demokrazija, l-ugwaljanza, l-istat tad-dritt u r-rispett għad-drittijiet tal-bniedem, inklużi d-drittijiet ta’ persuni li jappartjenu għal minoranzi. Dawn il-valuri huma komuni għall-Istati Membri f’soċjetà fejn jipprevalu l-pluraliżmu, in-nondiskriminazzjoni, it-tolleranza, il-ġustizzja, is-solidarjetà u l-ugwaljanza bejn in-nisa u l-irġiel.

1. QAFAS POLITIKU U FINANZJARJU

It-Trattati tal-UE

L-objettivi u l-prinċipji ġenerali li jiggwidaw lill-Unjoni u lill-Istituzzjonijiet Ewropej huma definiti fit-Trattati. L-Unjoni u l-istituzzjonijiet tal-UE jistgħu jaġixxu biss fil-limiti tal-kompetenzi mogħtija mit-Trattati sabiex jilħqu l-objettivi stabbiliti fihom u jridu jagħmlu dan f’konformità mal-prinċipji (1) tas-sussidjarjetà u tal-proporzjonalità. Sabiex tilħaq l-objettivi tagħha u twettaq il-politiki tagħha, l-Unjoni tipprovdi lilha nnifisha bil-mezzi finanzjarji neċessarji. Il-Kummissjoni hija responsabbli għall-promozzjoni tal-interess ġenerali tal-Unjoni, li jinkludi l-eżekuzzjoni tal-baġit u l-ġestjoni tal-programmi f’kooperazzjoni mal-Istati Membri u f’konformità mal-prinċipju ta’ ġestjoni finanzjarja tajba.

L-UE ssegwi l-objettivi stabbiliti mit-Trattat b’għadd ta’ għodod, li waħda minnhom hija l-baġit tal-UE. Oħrajn huma, pereżempju, qafas leġiżlattiv komuni jew strateġiji ta’ politika konġunti.

Il-prijoritajiet politiċi tal-Kummissjoni

Il-prijoritajiet politiċi tal-Kummissjoni huma definiti fil-linji gwida politiċi stabbiliti mill-President tal-Kummissjoni. Taħt il-President von der Leyen, il-Kummissjoni li bdiet il-mandat tagħha fl-1 ta’ Diċembru 2019 se tiffoka fuq is-sitt ambizzjonijiet ewlenin li ġejjin:

6 AMBIZZJONIJIET EWLENIN

Patt Ekoloġiku Ewropew

— Nistinkaw biex inkunu l-ewwel kontinent newtrali għall-klima

Ekonomija li taħdem għan-nies

— Naħdmu għall-ġustizzja soċjali u għall-prosperità

Ewropa adatta għall-era diġitali

— Nagħtu s-setgħa lin-nies permezz ta’ ġenerazzjoni ġdida ta’ teknoloġiji

Il-promozzjoni tal-istil ta’ ħajja Ewropew

— Nibnu Unjoni ta’ ugwaljanza fejn kollha kemm aħna jkollna l-istess aċċess għall-opportunitajiet

Ewropa aktar b’saħħitha fid-dinja

— Ewropa li tistinka għal aktar billi ssaħħaħ ir-reputazzjoni unika tagħna ta’ tmexxija globali responsabbli

Spinta ġdida għad-demokrazija Ewropea

— Inrawmu, nipproteġu u nsaħħu d-demokrazija tagħna

Il-Kummissjoni preċedenti ffokat fuq għaxar prijoritajiet stabbiliti mill-eks President Jean-Claude Juncker u f’konformità ma’ Ewropa 2020, l-istrateġija ta’ tkabbir fit-tul tal-UE f’dak iż-żmien:

— Spinta ġdida għall-impjiegi, it-tkabbir u l-investiment;

— Suq uniku diġitali konness;

— Unjoni tal-Enerġija reżiljenti b’politika dwar it-tibdil fil-klima li tħares ’il quddiem;

— Suq intern aktar ġust u profond b’bażi industrijali msaħħa;

— Unjoni Ekonomika u Monetarja (UEM) aktar ġusta u profonda;

— Politika kummerċjali bbilanċjata u progressiva sabiex nisfruttaw il-globalizzazzjoni;

— Spazju ta’ ġustizzja u drittijiet fundamentali bbażat fuq il-fiduċja reċiproka;

— Lejn politika ġdida dwar il-migrazzjoni;

— L-Ewropa bħala attur globali aktar b’saħħtu;

— Unjoni tal-bidla demokratika.

Aġenda 2030 għall-Iżvilupp Sostenibbli

L-Aġenda 2030 għall-Iżvilupp Sostenibbli u s-17-il Għan ta’ Żvilupp Sostenibbli tagħha, adottati min-Nazzjonijiet Uniti f’Settembru 2015, taw impetu ġdid lill-isforzi globali sabiex jinkiseb żvilupp sostenibbli. L-UE kellha rwol importanti fit-tfassil tal-Aġenda 2030, li jirrifletti l-fatt li l-iżvilupp sostenibbli ilu żmien twil fil-qalba tal-proġett Ewropew. L-Għanijiet ta’ Żvilupp Sostenibbli huma ankrati b’mod sod fit-Trattati tal-UE u huma integrati fil-politiki u l-inizjattivi kollha tal-UE. Il-baġit tal-UE għandu rwol essenzjali fl-indirizzar ta’ ħafna sfidi għas-sostenibbiltà, inklużi l-faqar, il-qgħad fost iż-żgħażagħ, is-saħħa u l-benesseri, it-tibdil fil-klima, it-telf tal-bijodiversità, l-enerġija sostenibbli u l-migrazzjoni.

Il-qafas finanzjarju pluriennali u l-programmi tal-infiq

Il-politiki appoġġati mill-baġit tal-UE huma implimentati f’konformità mal-qafas finanzjarju pluriennali (QFP) u mal-leġiżlazzjoni settorjali korrispondenti li tiddefinixxi l-programmi tal-infiq. Dawn isarrfu l-prijoritajiet politiċi tal-UE f’termini finanzjarji fuq perjodu twil biżżejjed biex ikunu effettivi u jipprovdu perspettiva koerenti fit-tul għall-benefiċjarji tal-fondi tal-UE u għall-awtoritajiet nazzjonali tal-kofinanzjament. Jiġu stabbiliti ammonti massimi annwali (limiti massimi) għan-nefqa tal-UE kollha kemm hi u għall-kategoriji ewlenin tan-nefqa (intestaturi). Is-somma tal-limiti massimi tal-intestaturi kollha tagħti l-limitu massimu totali għall-approprjazzjonijiet ta’ impenn. Il-qafas finanzjarju pluriennali huwa adottat b’mod unanimu, li jindika l-qbil tal-Istati Membri kollha mal-objettivi u l-livell tan-nefqa (livell massimu ta’ impenji u pagamenti tal-baġit), bil-kunsens tal-Parlament Ewropew. Il-QFP attwali jkopri l-perjodu 2014-2020.

Ftehim interistituzzjonali

Il-qafas finanzjarju pluriennali huwa kkomplementat bil-ftehim interistituzzjonali (2), li huwa ftehim politiku bejn il-Parlament Ewropew, il-Kunsill u l-Kummissjoni. L-iskop ta’ dan il-ftehim, adottat fl-2013 f’konformità mal-Artikolu 295 tat-Trattat dwar il-Funzjonament tal-Unjoni Ewropea (TFUE), huwa li jimplimenta d-dixxiplina baġitarja, li jtejjeb il-funzjonament tal-proċedura baġitarja annwali u l-kooperazzjoni bejn l-istituzzjonijiet fuq kwistjonijiet baġitarji, kif ukoll li jiżgura ġestjoni finanzjarja tajba.

Il-baġit annwali

Il-baġit annwali jitħejja mill-Kummissjoni u ġeneralment jintlaħaq qbil dwaru sa nofs Diċembru mill-Parlament Ewropew u mill-Kunsill abbażi tal-proċedura tal-Artikolu 314 tat-TFUE. Skont il-prinċipju tal-ekwilibriju baġitarju, id-dħul totali jrid ikun ugwali għan-nefqa totali (approprjazzjoniet ta’ pagament) għal sena finanzjarja partikolari.

Is-sorsi ta’ finanzjament ewlenin tal-UE huma d-dħul mir-riżorsi proprji, li huwa kkomplementat minn dħul ieħor. Hemm tliet tipi ta’ riżorsi proprji: riżorsi proprji tradizzjonali (bħal dazji doganali jew imposti fuq iz-zokkor), ir-riżorsa proprja bbażata fuq it-taxxa fuq il-valur miżjud (VAT) u r-riżorsa proprja bbażata fuq l-introjtu nazzjonali gross (ING). Dħul ieħor li jiġi mill-attivitajiet tal-UE (pereżempju, multi relatati mal-kompetizzjoni) normalment jirrappreżenta inqas minn 10 % tad-dħul totali. L-ammont kumplessiv tar-riżorsi proprji meħtieġa għall-iffinanzjar tal-baġit jiġi ddeterminat min-nefqa totali bit-tnaqqis ta’ dħul ieħor. Fil-QFP attwali, l-ammont totali ta’ riżorsi proprji ma jistax jaqbeż il-1,20 % tas-somma tal-introjtu nazzjonali gross (ING) tal-Istati Membri.

Il-modi ta’ ġestjoni

Il-baġit tal-UE huwa implimentat fi tliet modi ta’ ġestjoni li jiddeterminaw kif jitħallsu u jiġu ġestiti l-flus:

— Ġestjoni kondiviża: proporzjon kbir ħafna mill-baġit jiġi ġestit taħt sistema ta’ ġestjoni kondiviża mill-Kummissjoni b’kooperazzjoni mal-Istati Membri, b’mod partikolari fl-oqsma tal-fondi strutturali u tal-agrikoltura.

— Ġestjoni diretta: il-Kummissjoni tiġġestixxi wkoll il-programmi hija stess u tista’ tiddelega l-implimentazzjoni ta’ programmi speċifiċi lil aġenziji eżekuttivi.

— Ġestjoni indiretta: Id-deċiżjonijiet dwar l-infiq jistgħu wkoll jiġu ġestiti indirettament permezz ta’ korpi oħrajn fl-UE jew barra minnha. Ir-Regolament Finanzjarju u/jew il-ftehimiet ta’ delega jiddefinixxu l-mekkaniżmi ta’ kontroll u rapportar meħtieġa minn dawn l-entitajiet u s-superviżjoni mill-Kummissjoni fejn il-kompiti ta’ implimentazzjoni tal-baġit huma fdati lil aġenziji nazzjonali, lill-Grupp tal-Bank Ewropew tal-Investiment, lil pajjiżi terzi, organizzazzjonijiet internazzjonali (eż. il-Bank Dinji jew in-Nazzjonijiet Uniti) u entitajiet oħrajn (eż. aġenziji deċentralizzati tal-UE, Impriżi Konġunti).

Regolament Finanzjarju

Ir-Regolament Finanzjarju (RF) (3) applikabbli għall-baġit ġenerali huwa att ċentrali fl-arkitettura regolatorja tal-finanzi tal-UE. Huwa jiddefinixxi fid-dettall ir-regoli finanzjarji applikabbli għall-eżekuzzjoni tal-baġit tal-UE u r-rwoli tal-atturi differenti involuti fl-iżgurar li l-flus jintużaw b’mod tajjeb u b’mod li jintlaħqu l-objettivi stabbiliti.

2. GOVERNANZA U AKKONTABBILTÀ

2.1. STRUTTURA ISTITUZZJONALI

L-UE għandha qafas istituzzjonali li għandu l-għan li jippromwovi l-valuri tagħha, imexxi ’l quddiem l-objettivi tagħha, iservi l-interessi tagħha, dawk taċ-ċittadini tagħha u dawk tal-Istati Membri, kif ukoll jiżgura l-konsistenza, l-effettività u l-kontinwità tal-politiki u l-azzjonijiet tagħha. L-istruttura organizzattiva tikkonsisti f’istituzzjonijiet, aġenziji u korpi oħrajn tal-UE, li huma inklużi fil-kontijiet konsolidati tal-UE sa fejn jiġu ssodisfati l-kriterji ta’ konsolidazzjoni kif stabbiliti fir-Regolament Finanzjarju u r-regoli tal-kontabbiltà applikabbli (jekk jogħġbok irreferi għan-nota 9 għal-lista ta’ entitajiet inklużi fil-kamp ta’ applikazzjoni tal-konsolidazzjoni).

Il-Parlament Ewropew, flimkien mal-Kunsill, jeżerċita funzjonijiet leġiżlattivi u baġitarji. Il-Kummissjoni hija politikament responsabbli lejn il-Parlament Ewropew. Il-Kunsill iwettaq ukoll funzjonijiet ta’ tfassil tal-politika u ta’ koordinazzjoni fid-direzzjoni politika ġenerali u l-prijoritajiet tal-Unjoni stabbiliti mill-Kunsill Ewropew.

Il-Kummissjoni hija responsabbli għall-ippjanar, it-tħejjija u t-tressiq ta’ proposti ta’ leġiżlazzjoni; għall-ġestjoni tal-politiki tal-UE, inklużi l-monitoraġġ tal-implimentazzjoni tal-leġiżlazzjoni tal-UE u l-iżgurar tal-infurzar tagħha; għall-allokazzjoni tal-finanzjament tal-UE u l-ġestjoni tal-programmi ta’ finanzjament; u għar-rappreżentanza tal-UE f’livell internazzjonali.

Il-Kummissjoni timplimenta l-baġit, fil-biċċa l-kbira b’kooperazzjoni mal-Istati Membri (4). Flimkien, huma jiżguraw li l-approprjazzjonijiet jintużaw f’konformità mal-prinċipji ta’ ġestjoni finanzjarja tajba. Ir-regolamenti jistabbilixxu l-obbligi ta’ kontroll u verifika tal-Istati Membri meta jikkondividu l-implimentazzjoni tal-baġit u r-responsabbiltajiet li jirriżultaw. Huma jistabbilixxu wkoll ir-responsabbiltajiet u r-regoli dettaljati għal kull waħda mill-istituzzjonijiet tal-UE fir-rigward tan-nefqa tagħhom stess.

2.2. L-ISTRUTTURA TA’ GOVERNANZA TAL-KUMMISSJONI

Il-Kummissjoni Ewropea għandha sistema ta’ governanza unika, b’distinzjoni ċara bejn l-istrutturi ta’ sorveljanza amministrattiva u politika u linji definiti sewwa ta’ responsabbiltà u responsabbiltà finanzjarja (5).

Il-funzjonament intern tal-Kummissjoni huwa bbażat fuq għadd ta’ prinċipji ewlenin li fuqhom hija bbażata l-governanza tajba: irwoli u responsabbiltajiet ċari, impenn qawwi għall-ġestjoni tal-prestazzjoni u konformità mal-qafas ġuridiku, mekkaniżmi ta’ akkontabbiltà ċari, qafas regolatorju inklużiv u ta’ kwalità għolja, aċċess miftuħ u trasparenza u standards għoljin ta’ mġiba etika.

Il-Kummissjoni twettaq il-funzjonijiet tagħha taħt it-tmexxija tal-Kulleġġ tal-Kummissarji, li jistabbilixxi l-prijoritajiet u jieħu responsabbiltà politika ġenerali għall-ħidma tal-Kummissjoni. Il-President jiddeċiedi dwar l-organizzazzjoni interna tal-Kummissjoni, sabiex jiżgura li din taġixxi b’mod konsistenti, effiċjenti u bħala korp kolleġġjali. L-arranġamenti interni joħolqu struttura ta’ kontrolli robusti u għodod ta’ ġestjoni li jippermettu lill-Kulleġġ tal-Kummissarji jerfa’ r-responsabbiltà politika għall-ħidma tal-Kummissjoni, jiġifieri għad-deċiżjonijiet meħuda, kif ukoll għall-funzjonijiet ta’ koordinazzjoni u għal dawk eżekuttivi u maniġerjali, kif stipulat fit-Trattati.

Il-Kulleġġ jiddelega l-implimentazzjoni operattiva tal-baġit u l-ġestjoni finanzjarja lid-Diretturi Ġenerali u lill-Kapijiet tas-Servizzi li jmexxu l-istruttura amministrattiva tal-Kummissjoni (6). Dan l-approċċ deċentralizzat joħloq kultura amministrattiva li tħeġġeġ lill-impjegati taċ-ċivil jerfgħu r-responsabbiltà għall-attivitajiet li fuqhom għandhom kontroll u jitlobhom jipprovdu assigurazzjoni fir-rigward tal-attivitajiet li għalihom huma responsabbli.

Is-servizzi ċentrali jappoġġaw lid-Diretturi Ġenerali u lill-Kapijiet tas-Servizzi fl-eżerċitar tar-responsabbiltajiet tagħhom. B’mod partikolari, il-Bord ta’ Tmexxija Korporattiva jipprovdi koordinazzjoni, sorveljanza, pariri u orjentazzjonijiet strateġiċi dwar kwistjonijiet ta’ tmexxija korporattiva, f’oqsma li jinkludu l-ġestjoni tar-riżorsi finanzjarji u umani, il-ġestjoni tar-riskji, il-ġestjoni tal-prestazzjoni, il-governanza tal-IT, iċ-ċibersigurtà u s-sigurtà fiżika, il-kontinwità tal-operat, il-komunikazzjoni u l-ġestjoni tal-informazzjoni (7).

Is-sistema ta’ governanza hija bbażata fuq it-Trattati u hija evolviet matul iż-żmien sabiex tadatta għal ambjent li qed jinbidel u sabiex tibqa’ konformi mal-aħjar prattika kif stabbilita fl-istandards internazzjonali rilevanti (8). Is-simplifikazzjoni u t-tisħiħ ulterjuri tal-arranġamenti introdotti fl-2018 (9) qiesu x-xogħol tal-awditjar mill-Qorti Ewropea tal-Awdituri (10) u mis-Servizz tal-Awditjar Intern tal-Kummissjoni. Kif meħtieġ mir-Regolament Finanzjarju (l-Artikolu 247), ir-Rapport Annwali dwar il-Ġestjoni u l-Prestazzjoni għall-baġit tal-UE jinkludi informazzjoni dwar l-arranġamenti ta’ governanza ewlenin fil-Kummissjoni.

2.3. QAFAS TAL-PRESTAZZJONI TAL-BAĠIT TAL-UE

L-implimentazzjoni ta’ oqfsa tal-prestazzjoni robusti hija essenzjali għall-iżgurar ta’ enfasi qawwija fuq ir-riżultati, valur miżjud fil-livell Ewropew u l-ġestjoni tajba tal-programmi tal-UE. Il-qafas tal-prestazzjoni għall-baġit tal-UE huwa żviluppat ħafna, u jikklassifika ogħla minn dak ta’ kwalunkwe pajjiż individwali vvalutat mill-Organizzazzjoni għall-Kooperazzjoni u l-Iżvilupp Ekonomiċi (OECD) fl-indiċi standard tal-oqfsa tal-ibbaġitjar tal-prestazzjoni.

Il-qafas tal-prestazzjoni tal-baġit tal-UE jirrapporta dwar diversi tipi u livelli ta’ għanijiet, objettivi u indikaturi strateġiċi. Huwa jqis ukoll il-komplementarjetà u l-integrazzjoni tal-politiki (bħall-indirizzar tat-tibdil fil-klima jew l-ugwaljanza bejn il-ġeneri) u tal-programmi u r-rwol ewlieni tal-Istati Membri fl-implimentazzjoni tal-baġit tal-UE.

— L-objettivi, l-indikaturi u l-miri huma inklużi fil-bażijiet ġuridiċi tal-programmi u kull sena l-Kummissjoni tirrapporta dwarhom permezz tad-dikjarazzjonijiet tal-programm li jakkumpanjaw l-abbozz tal-baġit. Dawn tal-aħħar jipprovdu l-informazzjoni meħtieġa biex tinftiehem l-eżekuzzjoni tal-programmi u titkejjel il-prestazzjoni tagħhom; dawn jinkludu l-impenji finanzjarji fit-tul skont il-qafas finanzjarju pluriennali, il-linji bażi tal-prestazzjoni tal-programm (il-punti ta’ tluq għall-azzjoni ta’ politika), il-miri (li għandhom jintlaħqu fi tmiem il-perjodu ta’ programmazzjoni pluriennali), u l-istadji importanti intermedji.

— Sabiex tiżgura li jiġu allokati l-prijoritajiet u li kull azzjoni trendi prestazzjoni għolja u valur miżjud, il-Kummissjoni tippromwovi kultura orjentata lejn il-prestazzjoni. Barra minn hekk, matul l-aħħar snin, hija żviluppat approċċ li jippromwovi bilanċ aħjar bejn il-konformità u l-prestazzjoni.

— Ir-Rapport Annwali dwar il-Ġestjoni u l-Prestazzjoni għall-baġit tal-UE jipprovdi ħarsa ġenerali komprensiva lejn il-prestazzjoni, il-ġestjoni u l-protezzjoni tal-baġit tal-UE. Huwa jispjega kif il-baġit tal-UE jappoġġa l-prijoritajiet politiċi tal-Unjoni Ewropea, ir-riżultati miksuba bil-baġit tal-UE, u r-rwol li għandha l-Kummissjoni fl-iżgurar u l-promozzjoni tal-ogħla standards ta’ ġestjoni baġitarja u finanzjarja.

Dawn l-elementi jpoġġu lill-awtorità baġitarja f’pożizzjoni b’saħħitha biex tikkunsidra l-informazzjoni dwar il-prestazzjoni matul il-proċedura baġitarja annwali.

2.4. IL-ĠESTJONI FINANZJARJA TAL-KUMMISSJONI

Fil-Kummissjoni, ir-rwoli u r-responsabbiltajiet fil-ġestjoni finanzjarja huma definiti b’mod ċar (eż. fir-Regolament Finanzjarju u fir-Regoli Interni (11)) u applikati kif xieraq. Bħala uffiċjali awtorizzanti b’delega, id-Diretturi Ġenerali u l-Kapijiet tas-Servizzi tal-Kummissjoni huma responsabbli għall-ġestjoni finanzjarja tajba tar-riżorsi tal-UE, għall-konformità mad-dispożizzjonijiet tar-Regolament Finanzjarju, għall-ġestjoni tar-riskji u għall-istabbiliment ta’ qafas ta’ kontroll intern xieraq.

Ir-responsabbiltà tal-Uffiċjali Awtorizzanti tkopri l-proċess kollu tal-ġestjoni, mid-determinazzjoni ta’ x’hemm bżonn li jsir biex jintlaħqu l-objettivi tal-politika stabbiliti mill-istituzzjoni sal-ġestjoni tal-attivitajiet minn perspettiva kemm operattiva kif ukoll ta’ ġestjoni finanzjarja tajba. Il-kompiti jistgħu jiġu ddelegati wkoll lid-Diretturi, lill-Kapijiet ta’ Unitajiet u lil oħrajn, li b’hekk isiru Uffiċjali Awtorizzanti b’Sottodelega. Kull uffiċjal awtorizzanti b’delega jista’ jibbaża fuq direttur wieħed jew żewġ diretturi inkarigat(i) mill-ġestjoni tar-riskju u mill-kontroll intern biex jissorvelja u jimmonitorja l-implimentazzjoni tas-sistemi ta’ kontroll intern.

Is-servizzi ċentrali tal-Kummissjoni jipprovdu gwida u pariri u jippromwovu l-aħjar prattiki, inkluż permezz tal-ħidma tal-Bord ta’ Tmexxija Korporattiva.

Ir-Regolament Finanzjarju jesiġi li kull uffiċjal awtorizzanti jħejji rapport annwali tal-attività (“RAA”) dwar dak li nkiseb u dwar il-kontroll intern u l-ġestjoni finanzjarja matul is-sena. Ir-RAA jinkludi dikjarazzjoni li r-riżorsi ntużaw abbażi tal-prinċipji ta’ ġestjoni finanzjarja tajba u li hemm fis-seħħ proċeduri ta’ kontroll li jipprovdu l-garanziji meħtieġa li jikkonċernaw il-legalità u r-regolarità tat-tranżazzjonijiet sottostanti. Fil-livell tal-Kummissjoni, ir-Rapport Annwali dwar il-Ġestjoni u l-Prestazzjoni għall-baġit tal-UE huwa l-istrument ewlieni li permezz tiegħu l-Kulleġġ tal-Kummissarji jassumi responsabbiltà politika għall-ġestjoni finanzjarja tal-baġit tal-UE.

L-Uffiċjal tal-Kontabbiltà tal-Kummissjoni huwa ċentralment responsabbli għall-ġestjoni tat-teżor, għall-proċeduri ta’ rkupru, għall-istabbiliment ta’ regoli tal-kontabbiltà bbażati fuq metodi u Standards Internazzjonali tal-Kontabbiltà għas-Settur Pubbliku, għall-validazzjoni tas-sistemi kontabilistiċi u għat-tħejjija tal-kontijiet annwali konsolidati tal-Kummissjoni u tal-UE. Barra minn hekk, l-Uffiċjal tal-Kontabbiltà huwa mitlub jiffirma l-kontijiet annwali, filwaqt li jiddikjara li dawn jippreżentaw b’mod ġust, fl-aspetti materjali kollha, il-pożizzjoni finanzjarja, ir-riżultati tal-operazzjonijiet u l-flussi tal-flus tal-Unjoni. Il-kontijiet annwali jiġu adottati mill-Kulleġġ tal-Kummissarji. L-Uffiċjal tal-Kontabilità huwa funzjoni indipendenti u għandu responsabbiltà ewlenija fir-rigward tar-rapportar finanzjarju fil-Kummissjoni.

L-Awditur Intern tal-Kummissjoni huwa wkoll funzjoni ċentralizzata u indipendenti u jipprovdi pariri, opinjonijiet u rakkomandazzjonijiet indipendenti dwar il-kwalità u l-funzjonament ta’ sistemi ta’ kontroll intern ġewwa l-Kummissjoni, l-aġenziji tal-UE u korpi awtonomi oħrajn.

Il-Kumitat tal-Progress tal-Awditjar jiżgura l-indipendenza tal-Awditur Intern u jissorvelja l-kwalità tax-xogħol tal-awditjar intern u s-segwitu mogħti mill-Kummissjoni għar-rakkomandazzjonijiet tal-awditjar intern u estern, kif ukoll għas-sejbiet u r-rakkomandazzjonijiet relatati mal-kwittanza tal-Qorti Ewropea tal-Awdituri dwar l-affidabbiltà tal-kontijiet konsolidati annwali tal-UE. Ir-rwol konsultattiv tal-kumitat jikkontribwixxi għat-titjib ulterjuri ġenerali tal-effettività u l-effiċjenza tal-Kummissjoni biex tilħaq l-għanijiet tagħha u jiffaċilita s-sorveljanza mill-Kulleġġ tal-governanza, tal-ġestjoni tar-riskji u tal-prattiki ta’ kontroll intern tal-Kummissjoni.

2.5. IR-RAPPORTAR FINANZJARJU

Ir-rapportar dwar il-baġit tal-UE jitwassal permezz tal-pakkett ta’ Rapportar Finanzjarju u ta’ Akkontabbiltà Integrat, li jiġbor flimkien informazzjoni komprensiva dwar l-implimentazzjoni, il-prestazzjoni, ir-riżultati, il-ġestjoni finanzjarja u l-protezzjoni tal-baġit tal-UE. Dan jinkludi l-kontijiet annwali konsolidati tal-UE, ir-Rapport Annwali dwar il-Ġestjoni u l-Prestazzjoni għall-baġit tal-UE (li jinkludi evalwazzjoni dwar il-finanzi tal-Unjoni bbażata fuq ir-riżultati miksuba), ir-rapport annwali dwar l-awditi interni mwettqa, previżjoni fit-tul tal-flussi ta’ dħul u ta’ ħruġ futuri li tkopri l-ħames snin li ġejjin u r-rapport dwar is-segwitu għall-kwittanza. Il-pakkett ta’ Rapportar Finanzjarju u ta’ Akkontabbiltà Integrat jipprovdi lill-pubbliku b’ħarsa komprensiva lejn is-sitwazzjoni finanzjarja u operattiva tal-UE kull sena.

Il-kontijiet annwali konsolidati tal-UE jipprovdu informazzjoni finanzjarja dwar l-attivitajiet tal-istituzzjonijiet, tal-aġenziji u ta’ korpi oħrajn tal-UE mill-perspettiva baġitarja u tal-kontabbiltà bbażata fuq id-dovuti. Dawn il-kontijiet ma jinkludux il-kontijiet annwali tal-Istati Membri.

Il-kontijiet annwali konsolidati tal-UE jikkonsistu f’żewġ partijiet separati iżda marbuta ma’ xulxin:

— ir-rapporti finanzjarji konsolidati; u

— ir-rapporti dwar l-implimentazzjoni tal-baġit, li jipprovdu rekord aggregat tal-implimentazzjoni tal-baġit.

Barra minn hekk, il-kontijiet annwali konsolidati tal-UE huma akkumpanjati minn Analiżi u Diskussjoni tar-Rapport Finanzjarju (“Financial Statement Discussion and Analysis” – FSDA), li tiġbor fil-qosor il-bidliet u x-xejriet sinifikanti fir-rapporti finanzjarji u tispjega r-riskji u l-inċertezzi sinifikanti li ffaċċjat l-UE u li jeħtieġ li tindirizza fil-ġejjieni.

Rapportar u Akkontabbiltà fil-Kummissjoni:

Rapportar Finanzjarju u ta’ Akkontabbiltà Integrat L-Artikolu 247 tar-RF — Il-Kontijiet Annwali Konsolidati tal-UE — Rapport Annwali dwar il-Ġestjoni u l-Prestazzjoni għall-baġit tal-UE (inkl. rapportar dwar l-evalwazzjoni tal-finanzi tal-UE) — Rapport annwali dwar l-awditjar intern — Previżjoni fit-tul tal-flussi ta’ dħul u ta’ ħruġ futuri għal ħames snin — Rapport dwar is-segwitu għall-kwittanza Rapporti oħrajn — Il-pakkett ta’ komunikazzjoni fl-okkażjoni tad-diskors dwar l-Istat tal-Unjoni — Rapport Ġenerali dwar l-attivitajiet tal-UE — Rapporti Annwali tal-Attività tad-Direttorati Ġenerali — Rapport dwar il-Ġestjoni Baġitarja u Finanzjarja

2.6. AWDITJAR ESTERN U PROĊEDURA TA’ KWITTANZA

F’konformità mal-prinċipji ta’ ġestjoni finanzjarja tajba, il-fondi jridu jiġu ġestiti b’mod effettiv, effiċjenti u ekonomiku. Jeżisti qafas ta’ akkontabbiltà bbażat fuq ir-rapportar komprensiv, l-awditjar estern u l-kontroll politiku sabiex tiġi pprovduta assigurazzjoni raġonevoli li l-fondi tal-UE jintefqu sewwa b’mod xieraq.

Kull sena, il-Qorti Ewropea tal-Awdituri, abbażi ta’ approċċ sistematiku u ddettaljat, teżamina l-affidabbiltà tal-kontijiet, jekk id-dħul kollu kienx riċevut u jekk in-nefqa kollha kinitx imġarrba b’mod leġittimu u regolari u jekk il-ġestjoni finanzjarja u l-aspetti kwalitattivi tal-ibbaġitjar, inkluża d-dimensjoni tal-prestazzjoni, kinux tajbin. Il-pubblikazzjoni tar-rapport annwali tal-Qorti Ewropea tal-Awdituri hija l-punt tat-tluq għall-proċedura ta’ kwittanza. L-awdituri jħejju wkoll rapporti speċjali dwar l-oqsma ta’ nfiq jew ta’ politika speċifiċi, jew dwar kwistjonijiet baġitarji jew maniġerjali.

Il-Parlament Ewropew jiddeċiedi, wara rakkomandazzjoni mill-Kunsill, dwar jekk jipprovdix jew le l-approvazzjoni finali tiegħu, magħrufa bħala “għoti tal-kwittanza”, għall-mod li bih il-Kummissjoni implimentat il-baġit tal-UE f’sena partikolari. Il-proċedura ta’ kwittanza annwali tiżgura li l-Kummissjoni tinżamm politikament responsabbli għall-implimentazzjoni tal-baġit tal-UE.

Id-deċiżjoni dwar il-kwittanza hija bbażata wkoll fuq ir-rapportar finanzjarju u ta’ akkontabbiltà integrat tal-Kummissjoni, fuq is-seduti ta’ smigħ tal-Kummissarji u fuq it-tweġibiet ipprovduti għall-mistoqsijiet bil-miktub indirizzati lill-Kummissjoni.

NOTA LI TAKKUMPANJA L-KONTIJIET KONSOLIDATI

Il-kontijiet annwali konsolidati tal-Unjoni Ewropea għas-sena 2019 tħejjew fuq il-bażi tal-informazzjoni ppreżentata mill-istituzzjonijiet u l-korpi skont l-Artikolu 246(2) tar-Regolament Finanzjarju applikabbli għall-baġit ġenerali tal-Unjoni Ewropea. B’dan niddikjara li tħejjew skont it-Titolu XIII ta’ dan ir-Regolament Finanzjarju u skont il-prinċipji, ir-regoli u l-metodi kontabilistiċi stipulati fin-noti għar-rapporti finanzjarji.

Ksibt mingħand l-uffiċjali tal-kontabilità ta’ dawn l-istituzzjonijiet u korpi, li ċċertifikaw l-affidabilità tagħha, l-informazzjoni kollha neċessarja għall-produzzjoni tal-kontijiet li juru l-assi u l-obbligazzjonijiet tal-Unjoni Ewropea u l-implimentazzjoni tal-baġit.

Jiena hawnhekk niċċertifika li fuq il-bażi ta’ din l-informazzjoni, u fuq il-verifiki li dehruli neċessarji biex niffirma l-kontijiet tal-Kummissjoni Ewropea, għandi assigurazzjoni raġonevoli li l-kontijiet jippreżentaw b’mod ġust il-pożizzjoni finanzjarja, ir-riżultati tal-operazzjonijiet u l-fluss tal-flus tal-Unjoni Ewropea fl-aspetti materjali kollha.

Rosa ALDEA BUSQUETS L-Uffiċjal tal-Kontabbiltà tal-Kummissjoni it-18 ta’ Ġunju 2020

AVVENIMENTI EWLENIN TAS-SENA FINANZJARJA 2019

Implimentazzjoni tal-baġit tal-Unjoni tal-2019

Il-baġit tal-UE għandu rwol importanti biex jappoġġa t-twettiq tal-politiki u l-prijoritajiet tal-Unjoni. Minkejja l-ammont limitat tiegħu, li jirrappreżenta madwar 2 % tan-nefqa pubblika kollha fl-Unjoni, huwa jikkomplementa l-baġits nazzjonali u jagħmel enfasi ċara fuq l-investiment u l-addizzjonalità. Huwa għodda fundamentali fost is-sett wiesa’ ta’ strumenti regolatorji u ta’ politika fil-livell Ewropew għall-implimentazzjoni tal-prijoritajiet ta’ politika li l-Istati Membri kollha qablu dwarhom, imsarrfa f’Qafas Finanzjarju Pluriennali li fih il-programmi differenti u l-limiti massimi tal-infiq.

Il-baġit tal-UE għall-2019, adottat fit-12 ta’ Diċembru 2018, jikkonferma li l-UE qed tidderieġi l-flus lejn fejn huma meħtieġa. Fl-2019, u f’konformità mal-proposta tal-Kummissjoni Ewropea ta’ Mejju 2018, l-akbar parti mill-baġit tal-UE marret sabiex jiġi stimulat il-ħolqien ta’ impjiegi, speċjalment għaż-żgħażagħ, u biex tingħata spinta lit-tkabbir, lill-investimenti strateġiċi u lill-konverġenza. L-UE kompliet ukoll tappoġġa l-isforzi biex tittratta b’mod effettiv l-isfida tal-migrazzjoni, kemm fl-UE kif ukoll barra minnha.

Il-baġit adottat għall-2019 ikkontribwixxa għas-saħħa u r-reżiljenza tal-ekonomija Ewropea u għall-promozzjoni tas-solidarjetà u tas-sigurtà kemm ġewwa kif ukoll lil hinn mill-fruntieri tagħha. Il-baġit tal-2019 kien il-baġit ta’ qabel tal-aħħar tal-qafas finanzjarju pluriennali (QFP) attwali. L-implimentazzjoni ta’ kważi l-programmi kollha kienet għaddejja b’ritmu kostanti, bl-eċċezzjoni ta’ programmi ġodda, bħall-Programm Ewropew għall-Iżvilupp fl-Industrija tad-Difiża (EDIDP), jew azzjonijiet li għalihom il-proċess leġiżlattiv tlesta reċentement.

L-implimentazzjoni tal-baġit tal-UE fl-2019 kienet tammonta għal total ta’ EUR 178,8 biljun f’approprjazzjonijiet ta’ impenn, u EUR 159,1 biljun f’approprjazzjonijiet ta’ pagament. Din l-implimentazzjoni tista’ titqies bħala sodisfaċenti, b’aġġustamenti żgħar biss magħmula matul is-sena. Wara l-ammonti riportati għall-2020, l-implimentazzjoni laħqet 99,4 % tal-approprjazzjonijiet ta’ impenn u 99,5 % tal-approprjazzjonijiet ta’ pagament.

Il-miżuri maħsuba biex jappoġġaw it-tkabbir ekonomiku u jnaqqsu l-lakuni ekonomiċi bejn ir-reġjuni kienu jammontaw għal kważi nofs il-fondi impenjati. Il-finanzjament tal-UE kkontribwixxa EUR 12,4 biljun għar-riċerka u l-innovazzjoni taħt Orizzont 2020, inkluż fil-qasam tal-informatika ta’ prestazzjoni għolja. Il-baġit żdied għall-edukazzjoni u t-taħriġ (20 % aktar għall-Erasmus+ milli fl-2018) u għat-trasport u l-infrastruttura diġitali (37 % aktar għall-Faċilità Nikkollegaw l-Ewropa). L-appoġġ għall-agrikoltura u għaż-żoni rurali baqa’ stabbli b’EUR 57,9 biljun, u dan ikkontribwixxa wkoll għall-ġlieda kontra t-tibdil fil-klima u għall-promozzjoni tat-tkabbir sostenibbli.

Il-baġit tal-2019 ipprovda l-flessibbiltà meħtieġa biex jiġi indirizzat l-aspett intern tal-kwistjonijiet tal-migrazzjoni, b’total ta’ EUR 1,2 biljun ta’ appoġġ mill-Fond għall-Asil, il-Migrazzjoni u l-Integrazzjoni, flimkien ma’ EUR 533 miljun għall-ġestjoni tal-fruntieri u s-sigurtà mill-Fond għas-Sigurtà Interna. B’kollox ġew allokati wkoll EUR 5 miljun għall-ħolqien tal-Uffiċċju tal-Prosekutur Pubbliku Ewropew il-ġdid, li twaqqaf biex jipprosegwixxi reati kontra l-baġit tal-UE, inklużi l-frodi, il-ħasil tal-flus u l-korruzzjoni.

Rapporti Finanzjarji – punti ewlenin

Karta bilanċjali

— Taħt il-Proprjetà, l-Impjanti u t-Tagħmir, l-erba’ satelliti varati fl-2018 għaddew b’suċċess mill-ittestjar fl-orbita fl-2019. Dawn żdiedu mal-kostellazzjoni operattiva fl-2019, biex b’hekk wasslu għal total ta’ 26 satellita – ara n-nota 2.2.

— L-assi finanzjarji disponibbli għall-bejgħ żdiedu bi EUR 3,0 biljun, minħabba l-finanzjament kontinwu tal-fondi ta’ garanzija tal-FEIS u tal-EFSD, kif ukoll l-Istrumenti Finanzjarji ta’ Orizzont 2020. Is-self naqas b’EUR 1,3 biljun wara l-ħlas lura tas-self tal-BOP mir-Rumanija u mil-Latvja, ikkumpensat xi ftit bis-self ġdid tal-AMF mogħti – ara n-nota 2.4.

— Il-prefinanzjament (jiġifieri pagamenti bil-quddiem imħallsa lill-benefiċjarji tal-fondi tal-UE) żdied ftit b’EUR 1,5 biljun għal EUR 51,4 biljun – ara n-nota 2.5.

— B’mod ġenerali, l-ammonti Riċevibbli u Rekuperabbli totali baqgħu f’livell simili għal dak tas-sena li għaddiet, jiġifieri EUR 24,0 biljun – ara n-nota 2.6.

— Tnaqqis fir-rata tal-imgħax fit-tul użata biex jiġu stmati l-obbligi tal-benefiċċji tal-impjegati (l-hekk imsejħa rata ta’ skont), li saret negattiva għall-ewwel darba, wassal għal żieda sinifikanti fir-responsabbiltà ta’ tmiem is-sena, żieda ta’ EUR 17,2 biljun – ara n-nota 2.9.

— Il-ħlas lura tas-self tal-BOP ta’ EUR 1,5 biljun wassal għal tnaqqis fl-obbligazzjonijiet finanzjarji, li xi ftit jew wisq kien ikkumpensat minn teħid b’self ġdid marbut ma’ self tal-MFA mogħti – ara n-nota 2.11.

— L-ammonti pagabbli u d-dovuti baqgħu f’livell simili għal dak tal-2018, EUR 94,1 biljun b’kollox – ara n-noti 2.12 u 2.13.

Rapport tal-Introjtu

— Min-naħa tad-dħul, kien hemm EUR 3,0 biljun fi dħul ogħla mill-ING wara aġġustamenti li saru għal ammonti passati (l-aktar għas-snin 2012-2017), billi l-bażijiet tal-ING ġew aġġornati b’data reali. L-introjtu mill-multi fl-2019 kien ta’ EUR 4,3 biljun – ara n-nota 3.1/3.4.

— L-ispejjeż imġarrba taħt il-ġestjoni maqsuma żdiedu b’EUR 4,8 biljun, immexxija minn implimentazzjoni aħjar tal-programmi taħt il-FEŻR u l-Fond ta’ Koeżjoni bħala l-avvanzi attwali tal-QFP – ara n-nota 3.9.

Obbligazzjonijiet Kontinġenti

— Il-garanziji baġitarji żdiedu bi EUR 2,7 biljun minħabba l-iffirmar fl-2019 ta’ operazzjonijiet ġodda tal-FEIS u tal-ELM li huma garantiti mill-baġit tal-UE – ara n-nota 4.1.1.

RAPPORTI FINANZJARJI KONSOLIDATI U NOTI TA’ SPJEGAZZJONI (1)

WERREJ

KARTA BILANĊJALI 14

RAPPORT TAL-INTROJTU 15

RAPPORT TAL-FLUSSI TAL-FLUS 16

DIKJARAZZJONI TAL-BIDLIET FL-ASSI NETTI 17

NOTI GĦAR-RAPPORTI FINANZJARJI 18

1. POLITIKI KONTABILISTIĊI SINIFIKANTI 18

2. NOTI GĦALL-KARTA BILANĊJALI 32

3. NOTI GĦAR-RAPPORT TAL-INTROJTU 63

4. OBBLIGAZZJONIJIET U ASSI KONTINĠENTI 72

5. IMPENJI LEGALI U BAĠITARJI 76

6. ĠESTJONI TAR-RISKJU FINANZJARJU 80

7. DIVULGAZZJONIJIET TAL-PARTIJIET RELATATI 93

8. EVENTI WARA D-DATA TAL-KARTA BILANĊJALI 95

9. IL-KAMP TA’ APPLIKAZZJONI TAL-KONSOLIDAZZJONI 97

KARTA BILANĊJALI

EUR miljuni Nota 31.12.2019 31.12.2018 ASSI MHUX KURRENTI Assi intanġibbli 2.1 515 446 Proprjetà, impjanti u tagħmir 2.2 11 380 11 185 Investimenti kontabilizzati bl-użu tal-metodu tal-ekwità 2.3 591 591 Assi finanzjarji 2.4 66 714 65 231 Prefinanzjament 2.5 26 240 26 006 Riċevibbli ta’ skambju u rekuperabbli mhux ta’ skambju 2.6 3 607 416 109 047 103 875 ASSI KURRENTI Assi finanzjarji 2.4 4 514 4 168 Prefinanzjament 2.5 25 206 23 968 Riċevibbli ta’ skambju u rekuperabbli mhux ta’ skambju 2.6 20 367 24 248 Inventarji 2.7 68 73 Flus u ekwivalenti ta’ flus 2.8 19 745 18 113 69 900 70 570 ASSI TOTALI 178 947 174 444 OBBLIGAZZJONIJIET MHUX KURRENTI Benefiċċji tal-pensjoni u benefiċċji oħrajn tal-impjegati 2.9 (97 659 ) (80 456 ) Provvedimenti 2.10 (3 710 ) (3 281 ) Obbligazzjonijiet finanzjarji 2.11 (53 071 ) (53 289 ) (154 440 ) (137 025 ) OBBLIGAZZJONIJIET KURRENTI Provvedimenti 2.10 (1 116 ) (852) Obbligazzjonijiet finanzjarji 2.11 (1 446 ) (2 617 ) Ammonti pagabbli 2.12 (27 241 ) (32 227 ) Imposti dovuti u introjtu differit 2.13 (67 227 ) (63 186 ) (97 030 ) (98 882 ) OBBLIGAZZJONIJIET TOTALI (251 470 ) (235 907 ) ASSI NETTI (72 523 ) (61 463 ) Riżervi 2.14 5 037 4 961 Ammonti li għandhom jintalbu mingħand l-Istati Membri (2) 2.15 (77 560 ) (66 424 ) ASSI NETTI (72 523 ) (61 463 )

RAPPORT TAL-INTROJTU

EUR miljuni Nota 2019 2018 DĦUL Dħul minn tranżazzjonijiet mhux ta’ skambju Riżorsi tal-ING 3.1 108 820 105 780 Riżorsi proprji tradizzjonali 3.2 21 235 22 767 Riżorsi tal-VAT 3.3 18 128 17 624 Multi 3.4 4 291 6 740 Irkupru tal-ispejjeż 3.5 2 627 2 215 Oħrajn 3.6 2 072 3 312 157 174 158 438 Dħul minn tranżazzjonijiet ta’ skambju Dħul finanzjarju 3.7 1 817 3 115 Oħrajn 3.8 1 298 1 379 3 116 4 494 Dħul Totali 160 289 162 932 SPEJJEŻ Implimentati mill-Istati Membri 3.9 Il-Fond Agrikolu Ewropew ta’ Garanzija (43 951 ) (43 527 ) Il-Fond Agrikolu Ewropew għall-Iżvilupp Rurali u strumenti oħrajn ta’ żvilupp rurali (13 541 ) (13 149 ) Il-Fond Ewropew għall-Iżvilupp Reġjonali u l-Fond ta’ Koeżjoni (35 178 ) (30 230 ) Il-Fond Soċjali Ewropew (11 218 ) (11 935 ) Oħrajn (2 608 ) (2 826 ) Implimentati mill-Kummissjoni, mill-aġenziji eżekuttivi u mill-fondi fiduċjarji 3.10 (18 942 ) (17 551 ) Implimentati minn aġenziji u korpi oħrajn tal-UE 3.11 (3 131 ) (3 396 ) Implimentati minn pajjiżi terzi u organizzazzjonijiet internazzjonali 3.11 (4 085 ) (4 016 ) Implimentati minn entitajiet oħrajn 3.11 (2 875 ) (3 569 ) Kostijiet tal-persunal u tal-pensjonijiet 3.12 (11 366 ) (10 929 ) Kostijiet tal-finanzjament 3.13 (1 491 ) (1 677 ) Spejjeż oħrajn 3.14 (7 109 ) (6 208 ) Spejjeż Totali (155 493 ) (149 014 ) RIŻULTAT EKONOMIKU TAS-SENA 4 796 13 918

RAPPORT TAL-FLUSSI TAL-FLUS

EUR miljuni 2019 2018 Riżultat ekonomiku tas-sena 4 796 13 918 Attivitajiet operatorji amortizzament 107 104 Deprezzament 1 022 998 (Żieda)/tnaqqis fis-self 1 255 1 041 (Żieda)/tnaqqis fil-prefinanzjament (1 472 ) (947) (Żieda)/tnaqqis fir-riċevibbli ta’ skambju u fir-rekuperabbli mhux ta’ skambju 691 (12 299 ) (Żieda)/tnaqqis fl-inventarji 5 222 Żieda/(tnaqqis) fil-benefiċċji tal-pensjoni u f’benefiċċji oħrajn għall-impjegati 17 203 7 334 Żieda/(tnaqqis) fil-provvedimenti 693 594 Żieda/(tnaqqis) fl-obbligazzjonijiet finanzjarji (1 389 ) (1 007 ) Żieda/(tnaqqis) fl-ammonti pagabbli (4 985 ) (6 821 ) Żieda/(tnaqqis) fl-imposti dovuti u fl-introjtu differit 4 041 (716) Surplus baġitarju tas-sena preċedenti meħud bħala dħul mhux fi flus (1 803 ) (556) Kejl mill-ġdid tal-obbligazzjoni tal-benefiċċji tal-impjegati (ċaqliq mhux ta’ flus mhux inkluż fir-rapport tal-introjtu) (14 164 ) (4 396 ) Movimenti oħrajn mhux ta’ flus 111 (71) Attivitajiet ta’ investiment (Żieda)/tnaqqis fl-assi intanġibbli u fil-proprjetà, l-impjanti u t-tagħmir (1 392 ) (1 583 ) (Żieda)/tnaqqis fl-investimenti kontabilizzati bl-użu tal-metodu tal-ekwità (1) (9) (Żieda)/tnaqqis fl-assi finanzjarji disponibbli għall-bejgħ (2 964 ) (1 811 ) (Żieda)/tnaqqis fl-assi finanzjarji abbażi tal-valur ġust permezz ta’ surplus jew defiċit (121) 7 FLUSS TAL-FLUS NETT 1 633 (5 998 ) Żieda/(tnaqqis) nett(a) fil-flus u fl-ekwivalenti ta’ flus 1 633 (5 998 ) Flus u ekwivalenti ta’ flus fil-bidu tas-sena 18 113 24 111 Flus u ekwivalenti ta’ flus fi tmiem is-sena 19 745 18 113

DIKJARAZZJONI TAL-BIDLIET FL-ASSI NETTI

EUR miljuni Ammonti li għandhom jintalbu mingħand l-Istati Membri Surplus/(Defiċit) Akkumulat Riżervi oħrajn Riżerva ta’ valur ġust Assi Netti BILANĊ FIL-31.12.2017 (75 234 ) 4 598 278 (70 359 ) Moviment fir-riżerva tal-Fond ta’ Garanzija (186) 186 — — Movimenti fil-valur ġust — — (47) (47) Kejl mill-ġdid f’obbligazzjonijiet ta’ benefiċċji tal-impjegati (4 396 ) — — (4 396 ) Oħrajn 30 (54) — (24) Riżultat tal-baġit tal-2017 ikkreditat lill-Istati Membri (556) — — (556) Riżultat ekonomiku tas-sena 13 918 — — 13 918 BILANĊ FIL-31.12.2018 (66 424 ) 4 730 231 (61 463 ) Ċaqliq fir-riżerva tal-Fond ta’ Garanzija (21) 21 — — Ċaqliq fil-valur ġust — — 160 160 Kejl mill-ġdid f’obbligazzjonijiet ta’ benefiċċji tal-impjegati (14 164 ) — — (14 164 ) Oħrajn 56 (105) — (49) Riżultat tal-baġit tal-2018 ikkreditat lill-Istati Membri (1 803 ) — — (1 803 ) Riżultat ekonomiku tas-sena 4 796 — — 4 796 BILANĊ FIL-31.12.2019 (77 560 ) 4 646 391 (72 523 )

NOTI GĦAR-RAPPORTI FINANZJARJI

1. POLITIKI KONTABILISTIĊI SINIFIKANTI

1.1. Il-BAŻI ĠURIDIKA U R-REGOLI KONTABILISTIĊI

Il-kontijiet tal-UE jinżammu f’konformità mar-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014 u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (3), minn hawn ’il quddiem imsejjaħ ir-“Regolament Finanzjarju” (RF).

F’konformità mal-artikolu 80 tar-Regolament Finanzjarju, l-UE tħejji r-rapporti finanzjarji tagħha abbażi ta’ regoli kontabilistiċi bbażati fuq id-dovuti li huma bbażati fuq l-Istandards Internazzjonali tal-Kontabbiltà għas-Settur Pubbliku (“International Public Sector Accounting Standards” – IPSAS). Dawn ir-regoli kontabilistiċi, adottati mill-Uffiċjal tal-Kontabilità tal-Kummissjoni, għandhom jiġu applikati mill-istituzzjonijiet u l-korpi kollha tal-UE li jaqgħu fil-kamp ta’ applikazzjoni tal-konsolidazzjoni sabiex tiġi żgurata l-konsistenza interna tal-kontijiet konsolidati tal-UE.

L-applikazzjoni ta’ Regoli Kontabilistiċi tal-Unjoni Ewropea (EAR) ġodda u emendati

EAR ġodda li huma effettivi għal perjodi annwali li jibdew fl-1 ta’ Jannar 2019 jew wara

L-EAR ġdida li ġejja, adottata mill-Uffiċjal tal-Kontabilità tal-Kummissjoni, saret effettiva b’mod obbligatorju għal perjodi annwali li jibdew fl-1 ta’ Jannar 2019 jew wara:

— EAR 20 “Kombinamenti tas-Settur Pubbliku”, li hija bbażata fuq l-IPSAS 40 “Kombinamenti tas-Settur Pubbliku”, tistabbilixxi r-rekwiżiti għall-klassifikazzjoni, ir-rikonoxximent u l-kejl ta’ kombinamenti tas-settur pubbliku, jiġifieri l-ġbir flimkien ta’ operazzjonijiet separati f’entità waħda tas-settur pubbliku. L-istandard jiddistingwi żewġ tipi ta’ kombinamenti tas-settur pubbliku: amalgamazzjonijiet u akkwiżizzjonijiet. Amalgamazzjoni hija kombinament tas-settur pubbliku li fih l-ebda parti fil-kombinament ma tikseb kontroll fuq operazzjoni waħda jew aktar, jew, fil-każ li parti waħda fil-kombinament fil-fatt tikseb kontroll, hemm evidenza li l-kombinament għandu s-sustanza ekonomika ta’ amalgamazzjoni (l-istandard jipprovdi bosta indikaturi relatati mal-korrispettiv u l-proċess tat-teħid tad-deċiżjonijiet biex tkun tista’ ssir dik il-valutazzjoni). Akkwiżizzjoni hija kombinament tas-settur pubbliku li fih parti waħda fil-kombinament tikseb kontroll ta’ operazzjoni waħda jew aktar u hemm evidenza li l-kombinament mhuwiex amalgamazzjoni. Il-kombinamenti tas-settur pubbliku li huma kklassifikati bħala amalgamazzjoni jiġu kkontabilizzati bl-applikazzjoni tal-metodu mmodifikat tal-ippuljar tal-interessi, li jirrikjedi li l-entità li tirriżulta għandha tirrikonoxxi l-assi, l-obbligazzjonijiet u kwalunkwe interess nonkontrollanti identifikabbli soġġetti għall-kombinament fl-ammont riportat tagħhom b’żieda jew tnaqqis korrispondenti fl-assi netti (jiġifieri mingħajr ma jingħata lok għal avvjament). Il-kombinamenti tas-settur pubbliku li huma kklassifikati bħala akkwiżizzjonijiet jiġu kkontabilizzati bl-applikazzjoni tal-metodu ta’ akkwiżizzjoni, li jirrikjedi li l-assi identifikabbli akkwistati u l-obbligazzjonijiet assunti jiġu rikonoxxuti fil-valuri ġusti tagħhom fid-data tal-akkwiżizzjoni, u kwalunkwe interess nonkontrollanti fl-operazzjoni akkwistata jiġi rikonoxxut fis-sehem proporzjonat tal-assi netti identifikabbli tal-operazzjonijiet akkwistati. Għall-kuntrarju ta’ amalgamazzjoni, akkwiżizzjoni tagħti lok għal avvjament (imkejjel bħala l-eċċess tal-korrispettiv ittrasferit u kwalunkwe interess nonkontrollanti fuq l-ammonti netti fid-data tal-akkwiżizzjoni tal-assi identifikabbli akkwistati u l-obbligazzjonijiet assunti). L-istandard jipprevedi rekwiżiti distinti ta’ divulgazzjoni sabiex l-utenti tar-rapporti finanzjarji tal-UE jkunu jistgħu jevalwaw in-natura u l-effetti finanzjarji ta’ amalgamazzjoni jew akkwiżizzjoni, kif ukoll l-effetti finanzjarji tal-aġġustamenti rikonoxxuti fil-perjodu ta’ rapportar attwali relatati ma’ tali tranżazzjonijiet li seħħew matul il-perjodu jew il-perjodi ta’ rapportar preċedenti. Billi ma kien hemm l-ebda kombinament tas-settur pubbliku matul il-perjodu ta’ rapportar, l-istandard il-ġdid ma għandu l-ebda effett fuq ir-rapporti finanzjarji tal-2019.

EAR ġdida adottata, iżda li għadha mhijiex effettiva fil-31 ta’ Diċembru 2019

Ma hemm l-ebda EAR ġdida adottata iżda li għadha mhijiex effettiva fil-31 ta’ Diċembru 2019

1.2. IL-PRINĊIPJI KONTABILISTIĊI

L-objettiv tar-rapporti finanzjarji huwa li jipprovdu informazzjoni li tkun utli għal firxa wiesgħa ta’ utenti dwar il-pożizzjoni finanzjarja, ir-rendiment u l-flussi tal-flus ta’ entità. Għall-UE bħala entità tas-settur pubbliku, l-objettivi huma, b’mod aktar speċifiku, li tiġi pprovduta informazzjoni utli għat-teħid tad-deċiżjonijiet, u li tintwera r-responsabbiltà tal-entità għar-riżorsi fdati lilha. Huwa b’kunsiderazzjoni ta’ dawn l-għanijiet li tfassal dan id-dokument.

Il-kunsiderazzjonijiet kumplessivi (jew il-prinċipji kontabilistiċi) li għandhom jiġu segwiti meta jitħejjew ir-rapporti finanzjarji huma stipulati fir-regola kontabilistika 1 tal-UE “Rapporti Finanzjarji” u huma l-istess bħal dawk deskritti fl-IPSAS 1: preżentazzjoni ġusta, bażi tad-dovuti, negozju avvjat, konsistenza tal-preżentazzjoni, materjalità, aggregazzjoni, tpaċija u informazzjoni komparattiva.

Il-karatteristiċi kwalitattivi tar-rapportar finanzjarju huma r-rilevanza, ir-rappreżentazzjoni leali (l-affidabbiltà), il-komprensibbiltà, il-puntwalità, il-komparabbiltà u l-verifikabbiltà.

1.3. KONSOLIDAZZJONI

Il-kamp ta’ applikazzjoni tal-konsolidazzjoni

Ir-rapporti finanzjarji konsolidati tal-UE jinkludu l-entitajiet ikkontrollati sinifikanti kollha, l-arranġamenti konġunti u l-kumpaniji assoċjati. Il-lista sħiħa tal-entitajiet ikkonsolidati tinsab fin-nota 9. Din issa tinkludi 52 entità kkontrollata u kumpanija assoċjata waħda. Fost l-entitajiet ikkontrollati hemm l-istituzzjonijiet tal-UE (inklużi l-Kummissjoni, iżda mhux il-Bank Ċentrali Ewropew) u l-aġenziji tal-UE (ħlief dawk ta’ dak li kien it-tieni pilastru, jiġifieri l-Politika Estera u ta’ Sigurtà Komuni). Il-Komunità Ewropea tal-Faħam u l-Azzar f’Likwidazzjoni (KEFA f’Likwidazzjoni) hija meqjusa wkoll bħala entità kkontrollata. L-uniku assoċjat tal-UE huwa l-Fond Ewropew tal-Investiment (FEI).

L-entitajiet li jaqgħu taħt il-kamp ta’ applikazzjoni tal-konsolidazzjoni, iżda li huma immaterjali għar-rapporti finanzjarji konsolidati tal-UE b’mod ġenerali, ma għandhomx bżonn jiġu kkonsolidati jew ikkontabilizzati bl-użu tal-metodu tal-ekwità, meta dan ikun se jirriżulta f’ħin jew kost eċċessiv għall-UE. Dawk l-entitajiet issir referenza għalihom bħala “Entitajiet minuri” u huma elenkati separatament fin-nota 9. Fl-2019, kien hemm 7 entitajiet li kienu kklassifikati bħala tali entitajiet minuri.

Entitajiet ikkontrollati

Sabiex jiġi ddeterminat il-kamp ta’ applikazzjoni tal-konsolidazzjoni, jiġi applikat il-kunċett ta’ kontroll. L-entitajiet ikkontrollati huma entitajiet li għalihom l-UE hija esposta, jew għandha dritt, għal benefiċċji varjabbli mill-involviment tagħha u għandha l-kapaċità li taffettwa n-natura u l-ammont ta’ dawk il-benefiċċji permezz tas-setgħa tagħha fuq l-entità l-oħra. Din is-setgħa trid tkun preżentement eżerċitabbli u tkun relatata mal-attivitajiet rilevanti tal-entità. L-entitajiet ikkontrollati huma kompletament ikkonsolidati. Il-konsolidazzjoni tibda fl-ewwel data li fiha jeżisti l-kontroll u tintemm meta ma jibqax jeżisti dan il-kontroll.

L-aktar indikaturi komuni ta’ kontroll fl-UE huma: il-ħolqien tal-entità permezz ta’ trattati fundaturi jew leġiżlazzjoni sekondarja, il-finanzjament tal-entità mill-baġit tal-UE, l-eżistenza tad-drittijiet tal-vot fil-korpi ta’ tmexxija, l-awditjar mill-Qorti Ewropea tal-Awdituri u l-kwittanza mill-Parlament Ewropew. Issir valutazzjoni individwali għal kull entità sabiex jiġi deċiż jekk wieħed mill-kriterji jew il-kriterji kollha elenkati hawn fuq humiex biżżejjed biex jirriżultaw f’kontroll.

It-tranżazzjonijiet u l-bilanċi materjali kollha bejn l-entitajiet u bejn entitajiet ikkontrollati mill-UE jiġu eliminati, filwaqt li l-qligħ u t-telf mhux realizzati fuq tali tranżazzjonijiet mhumiex materjali u allura ma ġewx eliminati.

Arranġamenti Konġunti

Arranġament konġunt huwa ftehim li fuqu għandhom kontroll konġunt l-UE u parti waħda jew aktar. Kontroll konġunt huwa l-kondiviżjoni miftiehma tal-kontroll ta’ arranġament permezz ta’ arranġament vinkolanti, li jeżisti biss meta d-deċiżjonijiet dwar l-attivitajiet rilevanti jkunu jeħtieġu l-kunsens unanimu tal-partijiet li jikkondividu l-kontroll. Il-ftehimiet konġunti jistgħu jkunu impriżi konġunti jew operazzjonijiet konġunti. Impriża konġunta hija arranġament konġunt li huwa strutturat permezz ta’ veikolu separat u li permezz tiegħu l-partijiet li għandhom kontroll konġunt tal-arranġament għandhom drittijiet għall-assi netti tal-arranġament. Il-parteċipazzjonijiet f’impriżi konġunti jiġu kkontabilizzati bl-użu tal-metodu tal-ekwità (ara n-nota 1.5.4). Operazzjoni konġunta hija arranġament konġunt li permezz tiegħu l-partijiet li jkollhom kontroll konġunt tal-arranġamenti jkollhom drittijiet għall-assi, u obbligi għall-obbligazzjonijiet, b’rabta mal-arranġament. Il-parteċipazzjonijiet f’operazzjonijiet konġunti jiġu kkontabilizzati permezz tar-rikonoxximent fir-rapporti finanzjarji tal-UE tal-assi u l-obbligazzjonijiet, id-dħul u l-ispejjeż tagħha, kif ukoll is-sehem tagħha ta’ assi, obbligazzjonijiet, dħul u spejjeż miżmuma jew imġarrba b’mod konġunt.

Kumpaniji assoċjati

Il-kumpaniji assoċjati huma entitajiet li fuqhom l-UE għandha, direttament jew indirettament, influwenza sinifikanti, iżda mhux kontroll esklussiv jew konġunt. Huwa preżunt li teżisti influwenza sinifikanti jekk l-UE jkollha, direttament jew indirettament, 20 % jew aktar tad-drittijiet tal-vot. Il-parteċipazzjonijiet f’kumpaniji assoċjati jiġu kkontabilizzati bl-użu tal-metodu tal-ekwità (ara n-nota 1.5.4).

Entitajiet mhux ikkonsolidati li l-fondi tagħhom jiġu ġestiti mill-Kummissjoni

Il-fondi tar-Reġim Komuni tal-Assigurazzjoni tal-Mard għall-persunal tal-UE, il-Fond Ewropew għall-Iżvilupp u l-Fond ta’ Garanzija tal-Parteċipanti jiġu ġestiti mill-Kummissjoni f’isimhom. Madankollu, billi dawn l-entitajiet mhumiex ikkontrollati mill-UE, huma mhumiex ikkonsolidati fir-rapporti finanzjarji tagħha.

1.4. IL-BAŻI TAT-TĦEJJIJA

Ir-rapporti finanzjarji jiġu ppreżentati kull sena. Is-sena kontabilistika tibda fl-1 ta’ Jannar u tintemm fil-31 ta’ Diċembru.

1.4.1. Il-munita u l-bażi għall-konverżjoni

Il-munita funzjonali u tar-rapportar

Ir-rapporti finanzjarji jiġu ppreżentati f’miljuni ta’ euro, sakemm ma jkunx indikat mod ieħor, billi l-euro hija l-munita funzjonali tal-UE.

Tranżazzjonijiet u bilanċi

It-tranżazzjonijiet f’muniti barranin jinqalbu f’euro bl-użu tar-rati tal-kambju prevalenti fid-dati tat-tranżazzjonijiet. Il-qligħ u t-telf tal-kambju li jirriżultaw mis-saldu ta’ tranżazzjonijiet f’muniti barranin u mill-konverżjoni mill-ġdid skont ir-rati tal-kambju fi tmiem is-sena tal-assi u l-obbligazzjonijiet monetarji denominati f’muniti barranin huma rikonoxxuti fir-rapport tal-introjtu. Id-differenzi fil-qlib fuq strumenti finanzjarji mhux monetarji kklassifikati bħala assi finanzjarji disponibbli għall-bejgħ huma inklużi fir-riżerva ta’ valur ġust.

Japplikaw metodi ta’ konverżjoni differenti għall-proprjetà, l-impjanti u t-tagħmir u għall-assi intanġibbli, li jżommu l-valur tagħhom f’euro bir-rata li tkun ġiet applikata fid-data meta nxtraw.

Il-bilanċi fi tmiem is-sena tal-assi u l-obbligazzjonijiet monetarji denominati f’muniti barranin jiġu kkonvertiti f’euro fuq il-bażi tar-rati tal-kambju tal-Bank Ċentrali Ewropew (BĊE) li japplikaw fil-31 ta’ Diċembru:

Rati tal-kambju tal-euro

Munita 31.12.2019 31.12.2018 Munita 31.12.2019 31.12.2018 BGN 1,9558 1,9558 PLN 4,2568 4,3014 CZK 25,4080 25,7240 RON 4,783 4,6635 DKK 7,4715 7,4673 SEK 10,4468 10,2548 GBP 0,8508 0,8945 CHF 1,0854 1,1269 HRK 7,4395 7,4125 JPY 121,9400 125,8500 HUF 330,5300 320,9800 USD 1,1234 1,145

1.4.2. L-użu tal-estimi

F’konformità mal-IPSAS u mal-prinċipji kontabilistiċi aċċettati b’mod ġenerali, ir-rapporti finanzjarji bilfors jinkludu ammonti bbażati fuq estimi u suppożizzjonijiet mill-maniġment abbażi tal-aktar informazzjoni affidabbli disponibbli. L-estimi sinifikanti jinkludu, iżda mhumiex limitati għal: ammonti għal obbligazzjonijiet tal-benefiċċji tal-impjegati, riskju finanzjarju ta’ kontijiet riċevibbli u l-ammonti żvelati fin-noti li jikkonċernaw strumenti finanzjarji, dħul u ħlasijiet dovuti, provvedimenti, grad ta’ indeboliment ta’ assi intanġibbli u proprjetà, impjant u tagħmir, valur nett realizzabbli ta’ inventarji, assi u obbligazzjonijiet kontinġenti. Ir-riżultati attwali jistgħu jkunu differenti minn dawk l-estimi. Bidliet fl-estimi huma riflessi fil-perjodu li fih isiru magħrufa, jekk il-bidla taffettwa l-perjodu biss, jew dak il-perjodu u perjodi futuri, jekk il-bidla taffettwa t-tnejn li huma.

1.5. IL-KARTA BILANĊJALI

1.5.1. Assi intanġibbli

Assi intanġibbli huwa assi mhux monetarju identifikabbli mingħajr sustanza fiżika. Assi jkun identifikabbli jekk ikun separabbli (jiġifieri jista’ jiġi sseparat jew maqsum mill-entità, pereżempju, billi jinbiegħ, jiġi ttrasferit, liċenzjat, mikri, jew skambjat, individwalment jew flimkien ma’ kuntratt relatat, assi jew obbligazzjoni identifikabbli, irrispettivament minn jekk l-entità jkollhiex il-ħsieb li tagħmel hekk), jew jekk jirriżulta minn arranġamenti vinkolanti (inklużi drittijiet minn kuntratti jew drittijiet legali oħrajn), irrispettivament minn jekk dawk id-drittijiet ikunux trasferibbli jew separabbli mill-entità jew minn drittijiet u obbligi oħrajn).

L-assi intanġibbli akkwistati jiġu ddikjarati skont il-kost storiku nieqes l-amortizzament akkumulat u t-telf mill-indeboliment. L-assi intanġibbli żviluppati internament jiġu kapitalizzati meta jiġu ssodisfati l-kriterji rilevanti tar-Regoli Kontabilistiċi tal-UE u l-ispejjeż ikunu jirrigwardaw biss il-fażi ta’ żvilupp tal-assi. Il-kostijiet kapitalizzabbli jinkludu l-kostijiet direttament attribwibbli kollha meħtieġa biex joħolqu, jipproduċu u jħejju l-assi sabiex ikun jista’ jopera bil-mod maħsub mill-maniġment. Il-kostijiet assoċjati mal-attivitajiet ta’ riċerka, il-kostijiet tal-iżvilupp mhux kapitalizzabbli u l-kostijiet tal-manutenzjoni huma rikonoxxuti bħala spejjeż kif imġarrba.

L-assi intanġibbli jiġu amortizzati fuq bażi ta’ linja dritta matul il-ħajja utli stmata tagħhom (minn 3 snin sa 11-il sena). Il-ħajja utli stmata tal-assi intanġibbli tiddependi mill-ħajja ekonomika jew legali speċifika tagħhom iddeterminata permezz ta’ ftehim.

1.5.2. Proprjetà, impjanti u tagħmir

Il-proprjetà, l-impjanti u t-tagħmir kollha jiġu ddikjarati skont il-kost storiku nieqes id-deprezzament akkumulat u t-telf mill-indeboliment. Il-kost jinkludi nefqa li hija direttament attribwibbli għall-akkwiżizzjoni, il-kostruzzjoni jew it-trasferiment tal-assi.

Il-kostijiet sussegwenti jiġu inklużi fl-ammont riportat tal-assi jew rikonoxxuti bħala assi separat, kif xieraq, biss meta jkun probabbli li l-benefiċċji ekonomiċi futuri jew il-potenzjal tas-servizz assoċjat mal-partita jiġu ċċirkolati lill-UE u l-kost ta’ dan ikun jista’ jitkejjel b’mod affidabbli. Il-kostijiet tat-tiswija u tal-manutenzjoni jiġu ddebitati lir-rapport tal-introjtu matul il-perjodu finanzjarju li fih jiġġarrbu.

L-art ma tiġix deprezzata billi hija titqies li għandha ħajja utli indefinita. L-assi taħt kostruzzjoni ma jiġux deprezzati, billi dawn l-assi għadhom mhumiex disponibbli għall-użu. Id-deprezzament fuq assi oħrajn jiġi kkalkolat bl-użu tal-metodu ta’ linja dritta sabiex jiġi allokat il-kost tagħhom nieqes il-valuri residwi tagħhom matul il-ħajja utli stmata tagħhom, kif ġej:

Tip ta’ assi Rata ta’ deprezzament lineari Bini 4 % sa 10 % Assi spazjali 8 % sa 25 % Impjanti u tagħmir 10 % sa 25 % Għamara u vetturi 10 % sa 25 % Ħardwer tal-kompjuter 25 % sa 33 % Oħrajn 10 % sa 33 %

Il-qligħ jew it-telf fuq disponimenti jiġu ddeterminati billi r-rikavat nieqes l-ispejjeż tal-bejgħ jitqabbel mal-ammont riportat tal-assi disposti u jiġu inklużi fir-rapport tal-introjtu.

Lokazzjonijiet

Lokazzjoni hija ftehim li permezz tiegħu l-lokatur jagħti lil-lokatarju bi ħlas jew b’serje ta’ pagamenti, id-dritt li juża assi għal perjodu ta’ żmien miftiehem. Il-lokazzjonijiet jiġu kklassifikati bħala lokazzjonijiet finanzjarji jew lokazzjonijiet operatorji.

Il-lokazzjonijiet finanzjarji huma lokazzjonijiet fejn sostanzjalment ir-riskji u l-benefiċċji kollha inċidentali għas-sjieda jiġu ttrasferiti lil-lokatarju. Meta wieħed jidħol f’lokazzjoni finanzjarja bħala lokatarju, l-assi akkwistati taħt il-lokazzjoni finanzjarja jiġu rikonoxxuti bħala assi u l-obbligi ta’ lokazzjoni assoċjati bħala obbligazzjonijiet mill-bidu tat-terminu tal-lokazzjoni. L-assi u l-obbligazzjonijiet jiġu rikonoxxuti f’ammonti ugwali għall-valur ġust tal-proprjetà mogħtija b’lokazzjoni jew, jekk ikun aktar baxx, il-valur preżenti tal-ħlasijiet minimi tal-lokazzjoni, kull wieħed iddeterminat fil-bidu tal-lokazzjoni. Matul il-perjodu tat-terminu tal-lokazzjoni, l-assi miżmuma taħt lokazzjonijet finanzjarji jiġu deprezzati matul l-iqsar ħajja utli tal-assi u t-terminu tal-lokazzjoni. Il-ħlasijiet minimi tal-lokazzjoni jitqassmu bejn l-imposta finanzjarja (l-element tal-imgħax) u t-tnaqqis tal-obbligazzjoni pendenti (l-element tal-kapital). L-imposta finanzjarja tiġi allokata għal kull perjodu matul it-terminu tal-lokazzjoni sabiex tipproduċi rata perjodika kostanti tal-imgħax fuq il-bilanċ li jifdal tal-obbligazzjoni, li tiġi ppreżentata bħala kurrenti/mhux kurrenti, kif applikabbli. Il-kirjiet kontinġenti jiġu ddebitati bħala spejjeż fil-perjodu li fih jiġġarrbu.

Il-lokazzjoni operatorja hija lokazzjoni minbarra lokazzjoni finanzjarja, jiġifieri lokazzjoni fejn il-lokatur iżomm sostanzjalment ir-riskji u l-benefiċċji kollha inċidentali għas-sjieda ta’ assi. Meta wieħed jidħol f’lokazzjoni operatorja bħala lokatarju, il-pagamenti tal-lokazzjoni operatorja jiġu rikonoxxuti bħala spiża fir-rapport tal-introjtu fuq bażi ta’ linja dritta matul it-terminu tal-lokazzjoni la b’assi mogħti b’lokazzjoni u lanqas b’obbligazzjoni ta’ lokazzjoni ppreżentata fir-rapport tal-pożizzjoni finanzjarja.

1.5.3. L-indeboliment ta’ assi mhux finanzjarji

Indeboliment huwa telf fil-benefiċċji ekonomiċi futuri jew il-potenzjal ta’ servizz ta’ assi, minbarra r-rikonoxximent sistematiku tat-telf tal-benefiċċji ekonomiċi futuri tal-assi jew il-potenzjal ta’ servizz permezz ta’ amortizzament jew deprezzament (kif applikabbli). L-assi li għandhom ħajja utli indefinita mhumiex soġġetti għal amortizzament/deprezzament u jiġu ttestjati kull sena għal indeboliment. Assi li huma soġġetti għal amortizzament/deprezzament jiġu ttestjati għal indeboliment kull meta jkun hemm indikazzjoni fid-data tar-rapportar li assi seta’ ġie indebolit. Telf minn indeboliment jiġi rikonoxxut għall-ammont li bih l-ammont riportat tal-assi jaqbeż l-ammont (servizz) rekuperabbli tiegħu. L-ammont (servizz) rekuperabbli huwa l-ogħla mill-valur ġust ta’ assi nieqes il-kostijiet tal-bejgħ u l-valur tiegħu fl-użu.

Il-valuri residwi tal-assi intanġibbli u l-proprjetà, l-impjanti u t-tagħmir u l-ħajja utli jiġu rieżaminati u, jekk ikun xieraq, aġġustati, mill-inqas darba fis-sena. Jekk ir-raġunijiet għall-indebolimenti rikonoxxuti fis-snin preċedenti ma japplikawx aktar, it-telf minn indeboliment jitreġġa’ lura kif xieraq.

1.5.4. Investimenti kontabilizzati bl-użu tal-metodu tal-ekwità

Parteċipazzjonijiet f’kumpaniji assoċjati u impriżi konġunti

L-investimenti kontabbilizzati bl-użu tal-metodu tal-ekwità inizjalment jiġu rikonoxxuti skont il-kost, bl-ammont riportat inizjali sussegwentement jiżdied jew jitnaqqas sabiex jiġu rikonoxxuti kontribuzzjonijiet ulterjuri, is-sehem tal-UE mis-surplus jew mid-defiċit tad-destinatarja ta’ investiment, kwalunkwe indeboliment u dividend. Il-kost inizjali flimkien mal-movimenti kollha jagħtu l-ammont riportat tal-investiment fir-rapporti finanzjarji fid-data tal-karta bilanċjali. Is-sehem tal-UE mis-surplus jew mid-defiċit tad-destinatarja ta’ investiment jiġi rikonoxxut fir-rapport tal-introjtu, u s-sehem tagħha mill-movimenti tad-destinatarja ta’ investiment fl-ekwità jiġi rikonoxxut fir-riżervi fi ħdan l-assi netti. Id-distribuzzjonijiet riċevuti mill-investiment inaqqsu l-ammont riportat tal-assi.

Jekk is-sehem tal-UE mid-defiċits ta’ investiment ikkontabilizzat bl-użu tal-metodu tal-ekwità jkun daqs jew aktar mill-interess tagħha fl-investiment, l-UE ma tibqax tirrikonoxxi s-sehem tagħha mit-telf ulterjuri (“telf mhux rikonoxxut”). Wara li l-interess tal-UE jitnaqqas għal żero, jiġi previst telf addizzjonali u tiġi rikonoxxuta obbligazzjoni biss sal-punt li l-UE tkun ġarrbet obbligu legali jew kostruttiv jew tkun għamlet pagamenti f’isem l-entità.

Jekk ikun hemm indikazzjonijiet ta’ indeboliment, tkun meħtieġa valwazzjoni negattiva għall-inqas ammont rekuperabbli. L-ammont rekuperabbli jiġi ddeterminat kif deskritt fin-nota 1.5.3. Jekk ir-raġuni għall-indeboliment ma tibqax tapplika f’data aktar tard, it-telf minn indeboliment jitreġġa’ lura għall-ammont riportat li kien jiġi ddeterminat kieku ma kien rikonoxxut l-ebda telf minn indeboliment.

F’każijiet fejn l-UE jkollha 20 % jew aktar minn fond ta’ kapital tal-investiment, hija ma tfittixx li teżerċita influwenza sinifikanti. Għalhekk, dawn il-fondi huma ttrattati bħala strumenti finanzjarji u kkategorizzati bħala assi finanzjarji disponibbli għall-bejgħ.

Il-kumpaniji assoċjati u l-impriżi konġunti kklassifikati bħala entitajiet minuri (ara n-nota 1.3) ma jiġux ikkontabilizzati skont il-metodu tal-ekwità. Il-kontribuzzjonijiet tal-UE għal dawk l-entitajiet jiġu kkontabilizzati bħala spiża tal-perjodu.

1.5.5. Assi finanzjarji

Klassifikazzjoni

L-UE tikklassifika l-assi finanzjarji tagħha fil-kategoriji “assi finanzjarji abbażi tal-valur ġust permezz ta’ surplus jew defiċit”, “self u riċevibbli”, “investimenti miżmuma sal-maturità” u “assi finanzjarji disponibbli għall-bejgħ”. Il-klassifikazzjoni tal-istrumenti finanzjarji tiġi ddeterminata mar-rikonoxximent inizjali u terġa’ tiġi evalwata f’kull data tal-karta bilanċjali.

(i) Assi finanzjarji abbażi tal-valur ġust permezz ta’ surplus jew defiċit

Assi finanzjarju jiġi kklassifikat fil-kategorija “valur ġust permezz ta’ surplus jew defiċit” jekk jiġi akkwistat prinċipalment bl-iskop li jinbiegħ fuq perjodu ta’ żmien qasir, jew jekk ikun hekk deżinjat mill-entità. Id-derivattivi huma ppreżentati wkoll f’din il-kategorija. L-assi f’din il-kategorija jiġu kklassifikati bħala assi kurrenti jekk ikunu mistennija li jiġu realizzati fi żmien 12-il xahar mid-data tal-karta bilanċjali.

(ii) Self u riċevibbli

Is-self u r-riċevibbli huma assi finanzjarji mhux derivattivi b’pagamenti fissi jew varjabbli li mhumiex ikkwotati f’suq attiv. Dawn jinħolqu meta l-UE tipprovdi flus, oġġetti jew servizzi direttament lil debitur mingħajr l-intenzjoni li jinnegozja r-riċevibbli, jew f’każ li l-UE tkun surrogata għad-drittijiet tal-mutwanti oriġinali wara pagament li jkun sar mill-UE taħt kuntratt ta’ garanzija. Pagamenti dovuti fi żmien 12-il xahar mid-data tal-karta bilanċjali jiġu kklassifikati bħala assi kurrenti. Pagamenti dovuti wara 12-il xahar mid-data tal-karta bilanċjali jiġu kklassifikati bħala assi mhux kurrenti. Is-self u r-riċevibbli jinkludu depożiti fissi bil-maturità oriġinali ta’ aktar minn tliet xhur.

(iii) Investimenti miżmuma sal-maturità

L-investimenti miżmuma sal-maturità huma assi finanzjarji mhux derivattivi b’pagamenti fissi jew varjabbli u maturitajiet fissi li l-UE għandha l-intenzjoni pożittiva u l-kapaċità li żżomm sal-maturità. Matul din is-sena finanzjarja, l-UE ma żammet l-ebda investiment f’din il-kategorija.

(iv) Assi finanzjarji disponibbli għall-bejgħ

Assi finanzjarji disponibbli għall-bejgħ huma assi mhux derivattivi li huma deżinjati f’din il-kategorija jew li ma huma kklassifikati f’ebda waħda mill-kategoriji l-oħrajn. Dawn huma kklassifikati bħala assi kurrenti jew mhux kurrenti, skont il-perjodu ta’ żmien li matulu l-UE tistenna li żżommhom. L-investimenti f’entitajiet li la huma kkonsolidati u lanqas ikkontabbilizzati bl-użu tal-metodu tal-ekwità u investimenti oħrajn tat-tip ta’ ekwità (eż. Operazzjonijiet b’Kapital ta’ Riskju) huma kklassifikati wkoll bħala assi finanzjarji disponibbli għall-bejgħ.

Rikonoxximent u kejl inizjali

Ix-xiri u l-bejgħ ta’ assi finanzjarji kklassifikati bħala “abbażi tal-valur ġust permezz ta’ surplus jew defiċit”, “miżmuma sal-maturità” jew “disponibbli għall-bejgħ” jiġu rikonoxxuti fid-data tan-negozju tagħhom – id-data li fiha l-UE timpenja ruħha li tixtri jew tbiegħ l-assi. L-ekwivalenti ta’ flus u s-self jiġu rikonoxxuti meta l-flus kontanti jiġu ddepożitati f’istituzzjoni finanzjarja jew avvanzati lill-mutwatarji. L-istrumenti finanzjarji għall-ewwel jiġu rikonoxxuti skont il-valur ġust. Għall-assi finanzjarji kollha mhux riportati abbażi tal-valur ġust permezz ta’ surplus jew defiċit, il-kostijiet tat-tranżazzjonijiet jiżdiedu mal-valur ġust fir-rikonoxximent inizjali. L-assi finanzjarji riportati abbażi tal-valur ġust permezz ta’ surplus jew defiċit għall-ewwel jiġu rikonoxxuti skont il-valur ġust u l-kostijiet tat-tranżazzjonijiet jiġu ddebitati fir-rapport tal-introjtu.

Il-valur ġust ta’ assi finanzjarju mar-rikonoxximent inizjali normalment ikun il-prezz tat-tranżazzjoni (jiġifieri l-valur ġust tal-korrispettiv riċevut), sakemm il-valur ġust ta’ dak l-istrument ma jintweriex permezz ta’ tqabbil ma’ tranżazzjonijiet tas-suq kurrenti osservabbli oħrajn fl-istess strument jew abbażi ta’ teknika ta’ valwazzjoni li l-varjabbli tagħha jinkludu biss data minn swieq osservabbli (eż. f’każ ta’ xi kuntratti tad-derivattivi). Madankollu, meta jingħata self fit-tul li ma jkollu l-ebda mgħax jew inkella jkollu mgħax taħt il-kundizzjonijiet tas-suq, il-valur ġust tiegħu jista’ jiġi stmat bħala l-valur preżenti tar-riċevuti ta’ flus futuri kollha skontati billi tintuża r-rata tal-imgħax tas-suq prevalenti għal strument simili bi klassifikazzjoni tal-kreditu simili.

Is-self mogħti jitkejjel fl-ammont nominali tiegħu, li jitqies li huwa l-valur ġust tas-self. Ir-raġunament għal dan huwa kif ġej:

— L-“ambjent tas-suq” għall-għoti b’self mill-UE huwa speċifiku ħafna u differenti mis-suq tal-kapital li jintuża sabiex jinħarġu bonds kummerċjali jew tal-gvern. Billi l-mutwanti f’dawn is-swieq għandhom l-opportunità li jagħżlu investimenti alternattivi, il-possibbiltà ta’ opportunità tiġi kkunsidrata fil-kalkolu tal-prezzijiet tas-suq. Madankollu, din l-opportunità għal investimenti alternattivi ma teżistix għall-UE, li mhijiex permessa li tinvesti flus fis-swieq tal-kapital; hija tissellef biss fondi bl-iskop li ssellef bl-istess rata. Dan ifisser li ma hemm l-ebda għażla alternattiva ta’ għoti b’self jew investiment disponibbli għall-UE għas-somom meħuda b’self. B’hekk, ma hemm l-ebda kost ta’ opportunità u, għalhekk, l-ebda bażi ta’ tqabbil mar-rati tas-suq. Fil-fatt, l-operazzjoni ta’ għoti b’self tal-UE nnifisha tirrappreżenta lis-suq. Essenzjalment, billi l-“għażla” tal-kost ta’ opportunità mhijiex applikabbli, il-prezz tas-suq ma jirriflettix b’mod ġust is-sustanza tat-tranżazzjonijiet ta’ għoti b’self tal-UE. Għalhekk, mhuwiex xieraq li jiġi ddeterminat il-valur ġust tal-għoti ta’ self tal-UE b’referenza għal bonds kummerċjali jew tal-gvern.

— Barra minn hekk, minħabba li ma hemm l-ebda tranżazzjoni tas-suq attiv jew tranżazzjonijiet simili li wieħed jista’ jqabbel magħhom, ir-rata tal-imgħax li għandha tintuża mill-UE għall-valwazzjoni ġusta tal-operazzjonijiet ta’ għoti b’self tagħha taħt l-EFSM, il-BOP u self ieħor bħal dan, għandha tkun ir-rata tal-imgħax imposta.

— Barra minn hekk, għal dan is-self, hemm effetti kumpensatorji bejn l-għoti ta’ self u t-teħid b’self minħabba l-karattru spalla ma’ spalla tagħhom. B’hekk, l-imgħax effettiv għas-self huwa daqs ir-rata effettiva tal-imgħax għat-teħid b’self relatat. Il-kostijiet tat-tranżazzjoni mġarrba mill-UE u mbagħad iddebitati mill-ġdid lill-benefiċjarju tas-self jiġu direttament rikonoxxuti fir-rapport tal-introjtu.

L-istrumenti finanzjarji ma jibqgħux rikonoxxuti meta jiskadu d-drittijiet li jiġu riċevuti flussi ta’ flus mill-investimenti jew meta l-UE tkun ittrasferixxiet b’mod sostanzjali r-riskji u l-benefiċċji kollha tas-sjieda lil parti oħra.

Kejl sussegwenti

a) L-assi finanzjarji abbażi tal-valur ġust permezz ta’ surplus jew defiċit sussegwentement jiġu riportati skont il-valur ġust. Il-qligħ u t-telf li jirriżultaw minn bidliet fil-valur ġust tal-kategorija “strumenti finanzjarji abbażi tal-valur ġust permezz ta’ surplus jew defiċit” jiġu inklużi fir-rapport tal-introjtu fil-perjodu meta jseħħu.

b) Is-self u r-riċevibbli jiġu riportati bil-kost amortizzat bl-użu tal-metodu tal-imgħax effettiv. Fil-każ ta’ self mogħti fuq fondi meħuda b’self, l-istess rata effettiva tal-imgħax tiġi applikata kemm għall-għoti ta’ self kif ukoll għat-teħid b’self, minħabba li dan is-self għandu l-karatteristiċi ta’ “operazzjonijiet spalla ma’ spalla” u d-differenzi bejn is-self u l-kundizzjonijiet u l-ammonti tat-teħid b’self mhumiex materjali. Il-kostijiet tat-tranżazzjoni mġarrba mill-UE u mbagħad iddebitati mill-ġdid lill-benefiċjarju tas-self jiġu direttament rikonoxxuti fir-rapport tal-introjtu.

c) L-assi miżmuma sal-maturità jiġu riportati bil-kost amortizzat bl-użu tal-metodu tal-imgħax effettiv. Bħalissa, l-UE ma għandhiex investimenti miżmuma sal-maturità.

d) L-assi finanzjarji disponibbli għall-bejgħ sussegwentement jiġu riportati skont il-valur ġust. Il-qligħ u t-telf li jirriżultaw minn bidliet fil-valur ġust tal-assi finanzjarji disponibbli għall-bejgħ jiġu rikonoxxuti fir-riżerva tal-valur ġust, ħlief għad-differenzi fil-qlib fuq l-assi monetarji, li jiġu rikonoxxuti fir-rapport tal-introjtu. Meta l-assi kklassifikati bħala assi finanzjarji disponibbli għall-bejgħ ma jibqgħux rikonoxxuti jew ikunu indeboliti, l-aġġustamenti kumulattivi abbażi tal-valur ġust li qabel kienu rikonoxxuti fir-riżerva tal-valur ġust jiġu rikonoxxuti fir-rapport tal-introjtu. L-imgħax fuq l-assi finanzjarji disponibbli għall-bejgħ ikkalkolat bl-użu tal-metodu tal-imgħax effettiv jiġi rikonoxxut fir-rapport tal-introjtu. Id-dividendi fuq l-istrumenti ta’ ekwità disponibbli għall-bejgħ jiġu rikonoxxuti meta jiġi stabbilit id-dritt tal-UE li tirċievi ħlas.

Il-valuri ġusti tal-investimenti kkwotati fi swieq attivi huma bbażati fuq il-prezzijiet kurrenti tal-offerti. Jekk is-suq għal assi finanzjarju ma jkunx attiv (u għal titoli mhux ikkwotati u derivattivi barra l-Borża), l-UE tistabbilixxi valur ġust billi tuża tekniki ta’ valwazzjoni. Dawn jinkludu l-użu ta’ tranżazzjonijiet distakkati reċenti, referenza għal strumenti oħrajn li huma sostanzjalment l-istess, analiżi tal-flussi tal-flus skontati, mudelli tal-ipprezzar tal-opzjonijiet u tekniki ta’ valwazzjoni oħrajn li jintużaw b’mod komuni mill-parteċipanti tas-suq.

L-investimenti f’Fondi ta’ Kapital ta’ Riskju, ikklassifikati bħala assi finanzjarji disponibbli għall-bejgħ, li ma għandhomx prezz ikkwotat f’suq attiv, jiġu stmati bil-valur tal-assi netti attribwibbli, li jitqies bħala ekwivalenti tal-valur ġust tagħhom.

Fil-każijiet fejn il-valur ġust tal-investimenti fi strumenti ta’ ekwità li ma għandhomx prezz tas-suq ikkwotat f’suq attiv ma jkunx jista’ jitkejjel b’mod affidabbli, dawn l-investimenti jiġu stmati abbażi tal-kost tagħhom nieqes it-telf minn indeboliment.

Indeboliment tal-assi finanzjarji

Assi finanzjarju jkun indebolit u jiġi rikonoxxut telf jekk, u biss jekk, ikun hemm evidenza oġġettiva ta’ indeboliment bħala riżultat ta’ avveniment wieħed jew aktar li seħħew wara r-rikonoxximent inizjali tal-assi u dak l-avveniment (jew avvenimenti) ta’ telf ikollu/ikollhom impatt fuq il-flussi ta’ flus stmati fil-ġejjieni tal-assi finanzjarju li jista’ jiġi stmat b’mod affidabbli. L-UE tivvaluta f’kull data tar-rapportar jekk hemmx evidenza oġġettiva li assi finanzjarju huwa indebolit.

(a) Assi riportati abbażi tal-kost amortizzat

Jekk ikun hemm evidenza oġġettiva li ġġarrab telf minn indeboliment fuq self u riċevibbli jew investimenti miżmuma sal-maturità riportati abbażi tal-kost amortizzat, l-ammont tat-telf jitkejjel bħala d-differenza bejn l-ammont riportat tal-assi u l-valur preżenti tal-flussi tal-flus stmati fil-ġejjieni (minbarra t-telf ta’ kreditu futur li ma ġġarrabx) skontati bir-rata effettiva tal-imgħax oriġinali tal-assi finanzjarju. L-ammont riportat tal-assi jitnaqqas u l-ammont tat-telf jiġi rikonoxxut fir-rapport tal-introjtu. Jekk self jew investiment miżmum sal-maturità jkollu rata tal-imgħax varjabbli, ir-rata ta’ skont għall-kejl ta’ kwalunkwe telf minn indeboliment tkun ir-rata effettiva tal-imgħax kurrenti stabbilita skont il-kuntratt. Il-kalkolu tal-valur preżenti tal-flussi ta’ flus stmati fil-ġejjieni ta’ assi finanzjarju kollateralizzat jirrifletti l-flussi ta’ flus li jistgħu jirriżultaw minn preklużjoni neqsin il-kostijiet għall-kisba u l-bejgħ tal-kollateral, kemm jekk preklużjoni tkun probabbli kif ukoll jekk le. Jekk, f’perjodu sussegwenti, l-ammont tat-telf minn indeboliment jonqos u t-tnaqqis jista’ jkun relatat b’mod oġġettiv ma’ avveniment li jseħħ wara li jkun ġie rikonoxxut l-indeboliment, it-telf minn indeboliment preċedentement rikonoxxut jitreġġa’ lura permezz tar-rapport tal-introjtu.

(b) Assi riportati skont il-valur ġust

Fil-każ ta’ investimenti ta’ ekwità kklassifikati bħala assi finanzjarji disponibbli għall-bejgħ, tnaqqis sinifikanti jew permanenti (imtawwal) fil-valur ġust tat-titolu taħt il-kost tiegħu jiġi kkunsidrat fid-determinazzjoni ta’ jekk it-titoli humiex indeboliti. Jekk tkun teżisti evidenza bħal din għal assi finanzjarji disponibbli għall-bejgħ, it-telf kumulattiv – imkejjel bħala d-differenza bejn il-kost tal-akkwiżizzjoni u l-valur ġust kurrenti, nieqes kwalunkwe telf minn indeboliment fuq dak l-assi finanzjarju preċedentement rikonoxxut fir-rapport tal-introjtu – jitneħħa mir-riżervi u jiġi rikonoxxut fir-rapport tal-introjtu. It-telf minn indeboliment rikonoxxut fir-rapport tal-introjtu fuq strumenti ta’ ekwità ma jitreġġax lura permezz tar-rapport tal-introjtu. Jekk, f’perjodu sussegwenti, jiżdied il-valur ġust ta’ strument ta’ dejn ikklassifikat bħala assi finanzjarju disponibbli għall-bejgħ u ż-żieda tista’ tkun relatata b’mod oġġettiv ma’ avveniment li jseħħ wara li jkun ġie rikonoxxut it-telf minn indeboliment, it-telf minn indeboliment jitreġġa’ lura permezz tar-rapport tal-introjtu.

1.5.6. Inventarji

L-inventarji jiġu ddikjarati skont l-inqas kost u valur nett realizzabbli. Il-kost jiġi ddeterminat bl-użu tal-metodu li joħroġ li daħal l-ewwel (“first-in, first-out” — FIFO). Il-kost tal-oġġetti lesti u tax-xogħol li jkun għadu għaddej jinkludi l-kostijiet tal-materja prima, tax-xogħol dirett u kostijiet oħrajn direttament attribwibbli, kif ukoll spejjeż ġenerali tal-produzzjoni relatati (abbażi tal-kapaċità operazzjonali normali). Il-valur nett realizzabbli huwa l-prezz tal-bejgħ stmat matul il-perkors normali tan-negozju, nieqes il-kostijiet tat-tlestija u l-ispejjeż tal-bejgħ. Meta l-inventarji jinżammu għad-distribuzzjoni mingħajr ħlas jew għal ħlas nominali, dawn jitkejlu skont l-inqas kost u l-kost tas-sostituzzjoni kurrenti. Il-kost tas-sostituzzjoni kurrenti huwa l-kost li ġġarrab l-UE sabiex tikseb l-assi fid-data tar-rapportar.

1.5.7. Ammonti tal-prefinanzjament

Prefinanzjament huwa pagament maħsub sabiex jipprovdi lill-benefiċjarju b’avvanz ta’ flus, jiġifieri “float”. Huwa jista’ jinqasam f’għadd ta’ pagamenti fuq perjodu definit fil-kuntratt, fid-deċiżjoni, fil-ftehim jew fl-att ġuridiku bażiku partikolari. Il-ħlas varjabbli jew avvanz jintuża għall-fini li għalih ikun ġie pprovdut matul il-perjodu definit fil-ftehim jew inkella jitħallas lura. Jekk il-benefiċjarju ma jġarrabx in-nefqa eliġibbli, huwa għandu l-obbligu li jrodd lura l-avvanz ta’ prefinanzjament lill-UE. Billi l-UE żżomm il-kontroll fuq il-prefinanzjament u hija intitolata għal rifużjoni għall-parti ineliġibbli, l-ammont jiġi ppreżentat bħala assi.

Il-prefinanzjament għall-ewwel jiġi rikonoxxut fuq il-karta bilanċjali meta l-flus kontanti jiġu ttrasferiti lir-riċevitur. Dan jitkejjel fl-ammont tal-korrispettiv mogħti. Fil-perjodi sussegwenti, il-prefinanzjament jitkejjel fl-ammont inizjalment rikonoxxut fuq il-karta bilanċjali nieqes l-ispejjeż eliġibbli (inklużi l-ammonti stmati, fejn meħtieġa) mġarrba matul il-perjodu.

L-imgħax fuq il-prefinanzjament jiġi rikonoxxut hekk kif jinkiseb f’konformità mal-provvedimenti tal-ftehim rilevanti. Stima tad-dħul dovut mill-imgħaxijiet, abbażi tal-aktar informazzjoni affidabbli, issir fl-aħħar tas-sena u tiġi inkluża fil-karta bilanċjali.

Avvanzi oħrajn lill-Istati Membri li joriġinaw minn rimborż mill-UE ta’ ammonti mħallsa bħala avvanzi mill-Istati Membri lill-benefiċjarji tagħhom (inklużi “strumenti finanzjarji taħt ġestjoni kondiviża”) jiġu rikonoxxuti bħala assi u ppreżentati taħt l-intestatura “prefinanzjament”. Avvanzi oħrajn lill-Istati Membri sussegwentement jitkejlu fl-ammont inizjalment rikonoxxut fuq il-karta bilanċjali nieqes l-aħjar stima tal-ispejjeż eliġibbli mġarrba mill-benefiċjarji finali, ikkalkolat abbażi ta’ suppożizzjonijiet raġonevoli u li jistgħu jiġu appoġġati.

Il-kontribuzzjonijiet tal-UE għall-fondi fiduċjarji tal-Fond Ewropew għall-Iżvilupp jew ta’ entitajiet mhux konsolidati oħrajn jiġu kklassifikati bħala prefinanzjament minħabba li l-għan tagħhom huwa li jagħtu “float” għall-fond fiduċjarju sabiex dan ikun jista’ jiffinanzja azzjonijiet speċifiċi definiti skont l-objettivi tal-fond fiduċjarju. Il-kontribuzzjonijiet tal-UE għall-fondi fiduċjarji jitkejlu fl-ammont inizjali tal-kontribuzzjoni tal-UE nieqes l-ispejjeż eliġibbli, inklużi l-ammonti stmati, fejn ikunu meħtieġa, imġarrba mill-fond fiduċjarju matul il-perjodu tar-rapportar u allokati għall-kontribuzzjoni tal-UE f’konformità mal-ftehim sottostanti.

1.5.8. Riċevibbli ta’ skambju u rekuperabbli mhux ta’ skambju

Ir-Regoli Kontabilistiċi tal-UE jeħtieġu preżentazzjoni separata ta’ tranżazzjonijiet ta’ skambju u mhux ta’ skambju. Sabiex issir distinzjoni bejn iż-żewġ kategoriji, it-terminu “riċevibbli” huwa riżervat għal tranżazzjonijiet ta’ skambju, filwaqt li għal “tranżazzjonijiet mhux ta’ skambju”, jiġifieri meta l-UE tirċievi valur mingħand entità oħra mingħajr ma tagħti direttament valur kważi ugwali bi skambju, jintuża t-terminu “rekuperabbli” (pereżempju, rekuperabbli minn Stati Membri relatati mar-riżorsi proprji).

Ir-riċevibbli minn tranżazzjonijiet ta’ skambju jissodisfaw id-definizzjoni ta’ strumenti finanzjarji u, b’hekk, huma kklassifikati bħala self u riċevibbli u jitkejlu kif xieraq (ara n-nota 1.5.5). Id-divulgazzjonijiet fin-noti tal-istrumenti finanzjarji li jikkonċernaw ir-riċevibbli minn tranżazzjonijiet ta’ skambju jinkludu d-dħul dovut u l-imposti differiti minn tranżazzjonijiet ta’ skambju, minħabba li mhumiex materjali. Issir valwazzjoni negattiva ġenerali abbażi tal-esperjenza tal-passat għal ordnijiet ta’ rkupru pendenti li mhumiex diġà soġġetti għal valwazzjoni negattiva speċifika.

Ammonti rekuperabbli minn tranżazzjonijiet mhux ta’ skambju jiġu riportati bil-valur ġust fid-data tal-akkwiżizzjoni (aġġustati għall-imgħax u l-penali) bit-tnaqqis tal-valwazzjoni negattiva minħabba indeboliment. Tniżżil fil-valur għal indeboliment ta’ rekuperabbli minn tranżazzjonijiet mhux ta’ skambju tiġi stabbilita meta jkun hemm evidenza oġġettiva li l-UE ma tkunx tista’ tiġbor l-ammonti kollha dovuti skont it-termini oriġinali tar-rekuperabbli minn tranżazzjonijiet mhux ta’ skambju. L-ammont tal-valwazzjoni negattiva huwa d-differenza bejn l-ammont riportat tal-assi u l-ammont li jista’ jiġi rkuprat. L-ammont tal-valwazzjoni negattiva jiġi rikonoxxut fir-rapport tal-introjtu. Issir ukoll valwazzjoni negattiva ġenerali, abbażi tal-esperjenza tal-passat, għal ordnijiet ta’ rkupru pendenti li mhumiex diġà soġġetti għal valwazzjoni negattiva speċifika. Ara n-nota 1.5.14 dwar it-trattament tad-dħul dovut fi tmiem is-sena. L-ammonti murija u divulgati bħala rekuperabbli minn tranżazzjonijiet mhux ta’ skambju mhumiex strumenti finanzjarji, minħabba li ma jirriżultawx minn kuntratt li jwassal għal obbligazzjoni finanzjarja jew strument ta’ ekwità. Madankollu, fin-noti għar-rapporti finanzjarji, ir-rekuperabbli minn tranżazzjonijiet mhux ta’ skambju jiġu divulgati flimkien mar-riċevibbli minn tranżazzjonijiet ta’ skambju, fejn xieraq.

1.5.9. Il-flus u l-ekwivalenti ta’ flus

Il-flus u l-ekwivalenti ta’ flus huma strumenti finanzjarji u jinkludu flus fl-idejn, depożiti miżmuma fuq talba jew b’avviż ta’ malajr mal-banek u investimenti ferm likwidi oħrajn b’terminu qasir bil-maturitajiet oriġinali ta’ tliet xhur jew inqas.

1.5.10. Benefiċċji tal-impjegati

L-UE tipprovdi sett ta’ benefiċċji (emolumenti u sigurtà soċjali) lill-impjegati. Għall-finijiet ta’ kontabbiltà, dawn għandhom jiġu kklassifikati f’benefiċċji b’terminu qasir u ta’ wara l-impjieg.

Benefiċċji tal-impjegati b’terminu qasir

Il-benefiċċji tal-impjegati b’terminu qasir huma dawk il-benefiċċji li għandhom jiġu saldati qabel tnax-il xahar wara tmiem il-perjodu ta’ rapportar li fih l-impjegati taw is-servizz, bħal salarji, liv minħabba mard annwali u bi ħlas, u allowances oħrajn b’terminu qasir. Il-benefiċċji b’terminu qasir tal-impjegati jiġu rikonoxxuti bħala spiża meta jiġi pprovdut is-servizz relatat. Obbligazzjoni tiġi rikonoxxuta għall-ammont li mistenni jitħallas jekk l-UE jkollha obbligu legali jew kostruttiv preżenti xi tħallas bħala riżultat ta’ servizz passat ipprovdut mill-impjegat u l-obbligu jkun jista’ jiġi stmat b’mod affidabbli.

Benefiċċji ta’ wara l-impjieg

L-UE tagħti sett ta' benefiċċji ta’ wara l-impjieg lill-impjegati, li jinkludu pensjonijiet tal-irtirar, tal-invalidità u tas-sopravivenza pprovduti taħt l-Iskema ta’ Pensjonijiet tal-Uffiċjali Ewropej (“Pension Scheme of the European Officials” – PSEO), kif ukoll kopertura medika pprovduta taħt ir-Reġim Komuni tal-Assigurazzjoni tal-Mard (“Joint Sickness Insurance Scheme” – JSIS) (ara n-nota 2.9). Dawn il-benefiċċji jiġu pprovduti taħt pjan wieħed – għalkemm maqsuma f’żewġ skemi – u dawn iridu jiġu ttrattati b’mod simili sabiex tingħata preżentazzjoni ġusta tas-sitwazzjoni u jkunu jirriflettu r-realtà ekonomika:

i. Skema ta’ Pensjonijiet tal-Uffiċjali Ewropej (PSEO): Il-benefiċċji mogħtija taħt din l-iskema ffinanzjata b’mod nozzjonali (4) huma relatati mal-anzjanità, l-invalidità u s-sopravivenza, kif ukoll allowances tal-familja, mewt qabel l-irtirar lil dawk l-impjegati li jaħdmu jew ħadmu fl-Istituzzjonijiet jew fl-Aġenziji tal-UE u f’korpi oħrajn tal-UE jew li huma superstiti ta’ uffiċjali deċeduti jew pensjonanti. Il-membri tal-persunal jikkontribwixxu terz mill-kost mistenni ta’ dawn il-benefiċċji mis-salarji tagħhom.

ii. Reġim Komuni tal-Assigurazzjoni tal-Mard (JSIS): Taħt din l-iskema, l-UE tipprovdi kopertura tas-saħħa għall-persunal tal-Kummissjoni Ewropea, tal-Istituzzjonijiet, tal-Aġenziji u ta’ korpi oħrajn tal-UE permezz tar-rimborż tal-ispejjeż mediċi. Il-benefiċċji mogħtija lill-persuni “inattivi” ta’ din l-iskema (jiġifieri pensjonanti, orfni, eċċ.) huma kklassifikati bħala benefiċċji tal-impjegati ta’ wara l-impjieg.

L-UE tipprovdi wkoll benefiċċji ta’ wara l-impjieg lil membri tal-istituzzjonijiet tal-UE permezz ta’ skemi ta’ pensjonijiet separati. Dawn jintwerew taħt l-intestatura “skemi oħra ta’ benefiċċji tal-irtirar”. Permezz ta’ dawn l-iskemi l-UE tipprovdi benefiċċji tal-pensjoni lil membri tal-Kummissjoni, tal-Qorti tal-Ġustizzja u l-Qorti Ġenerali, tal-Qorti tal-Awdituri, tal-Kunsill, tal-Parlament Ewropew, tal-Ombudsman, tal-Kontrollur għall-Protezzjoni tad-Data, tat-Tribunal tas-Servizz Ċivili. L-UE tipprovdi kopertura tas-saħħa lill-membri tal-Istituzzjonijiet tal-UE permezz tal-JSIS.

Il-benefiċċji ta’ hawn fuq ta’ wara l-impjieg jikkwalifikaw bħala obbligi tal-benefiċċji definiti tal-UE u huma kkalkolati f’kull data ta’ rapportar billi jiġi stmat l-ammont tal-benefiċċju futur li l-impjegati jkunu ggwadanjaw fil-perjodi kurrenti u ta’ qabel, filwaqt li jitnaqqas dak l-ammont u l-valur ġust ta’ kwalunkwe assi tal-pjan. Il-kalkolu tal-obbligu tal-benefiċċju definit isir ta’ kull sena bl-użu tal-metodu ta’ kreditu għal kull unità proġettata. Il-valur preżenti tal-obbligu tal-benefiċċju definit jiġi ddeterminat billi l-ħruġ tal-flus stmat fil-ġejjieni jiġi skontat bl-użu ta’ rati tal-imgħax ta’ bonds tal-gvern li huma denominati fil-munita li biha jitħallsu l-benefiċċji u li għandhom perjodi ta’ maturità approssimattivi għat-termini tal-obbligazzjoni tal-pensjoni relatata.

Il-benefiċċji ta’ wara l-impjieg ipprovduti lill-persunal tal-UE huma inkorporati fi pjan wieħed li jinkludi kemm skema tal-pensjoni (PSEO) kif ukoll reġim tal-assigurazzjoni tal-mard (JSIS), bid-dritt ta’ kopertura skont l-iskema JSIS li jiddependi mill-kisba tad-dritt għal kopertura skont l-iskema PSEO. Skont it-termini ta’ dan il-pjan uniku, kif stipulat fir-Regolament dwar il-Persunal, ċerti intitolamenti, bħad-dritt għal pensjoni differita u mnaqqsa skont l-iskema PSEO, jinkisbu wara 10 snin ta’ servizz. Madankollu, l-intitolamenti miksuba skont il-pjan uniku mis-servizz sussegwenti tal-impjegat huma materjalment ogħla minn dawk l-intitolamenti inizjali kif riflessi mid-drittijiet sussegwenti tal-pensjoni li jsiru dovuti ta’ kull sena.

Għaldaqstant, sabiex tintwera s-sustanza ekonomika tat-tranżazzjoni sottostanti rikjesta mill-karatteristika kwalitattiva tar-rappreżentazzjoni leali tar-rapportar finanzjarju kif deskritt kemm fl-EAR 1 kif ukoll fil-Qafas Kunċettwali tal-IPSAS, il-kost tas-servizz imġarrab fuq bażi ta’ linja dritta tul il-perjodu ta’ servizz attiv stmat tal-persunal, jiġifieri l-perjodu mid-data meta s-servizz mill-impjegat iwassal għall-ewwel darba għall-benefiċċji skont il-pjan (kemm jekk il-beneifċċji jkunu kundizzjonali għal servizz addizzjonali kif ukoll jekk le) sad-data meta s-servizz addizzjonali mill-impjegat ma jwassal għal ebda ammont materjali ta’ benefiċċji addizzjonali skont il-pjan, minbarra żidiet ulterjuri fis-salarju. Dan l-approċċ huwa applikat b’mod konssitenti għall-benefiċċji pprovduti skont il-pjan uniku.

Il-kejl mill-ġdid tal-obbligazzjoni definita netta tal-benefiċċju jinkludi l-qligħ u t-telf attwarjali u r-redditu fuq l-assi tal-pjan, u hu rikonoxxut minnufih fl-assi netti.

L-UE tagħraf l-ispiża netta tal-imgħax (introjtu) u spejjeż oħra relatati mal-pjanijiet tal-benefiċċju definiti fir-rapport tal-introjtu fi ħdan id-didaskalija “kostijiet tal-persunal u tal-pensjoni”.

Meta l-benefiċċji pprovduti jinbidlu jew jitnaqqsu, it-tibdil li jirriżulta fil-benefiċċji li jkun relatat mas-servizz fl-imgħoddi jew il-qligħ jew it-telf fuq it-trażżin jiġi rikonoxxut minnufih fir-rapport tal-introjtu. Il-qligħ u t-telf mas-saldu jiġu rikonoxxuti meta jseħħ is-saldu. Il-kost tas-servizz tal-passat jiġi rikonoxxut minnufih fir-rapport tal-introjtu, sakemm il-bidliet fil-pjan tal-pensjonijiet ma jkunux kundizzjonali fuq il-fatt li l-impjegati jibqgħu fis-servizz għal perjodu ta’ żmien speċifikat.

1.5.11. Provvedimenti

Il-provvedimenti jiġu rikonoxxuti meta l-UE jkollha obbligu legali jew kostruttiv preżenti lejn il-partijiet terzi bħala riżultat ta’ avvenimenti passati, meta jkun aktar probabbli milli le li jkun hemm ħtieġa ta’ fluss ta’ ħruġ ta’ riżorsi sabiex jiġi saldat l-obbligu u meta l-ammont ikun jista’ jiġi stmat b’mod affidabbli. Mhumiex rikonoxxuti provvedimenti għal telf operatorju fil-ġejjieni. L-ammont tal-provvediment huwa l-aħjar stima tal-ispejjeż li mistennija jkunu meħtieġa sabiex jiġi saldat l-obbligu preżenti fid-data tar-rapportar. Meta l-provvediment jinvolvi għadd kbir ta’ partiti, l-obbligu jiġi stmat permezz tal-ponderazzjoni tal-eżiti kollha possibbli bil-probabbiltajiet assoċjati tagħhom (il-metodu tal-“valur mistenni”).

Il-provvedimenti għal kuntratti onerużi jitkejlu bil-valur preżenti tal-inqas wieħed minn fost il-kost mistenni tat-terminazzjoni tal-kuntratt u l-kost nett mistenni tal-kontinwazzjoni bil-kuntratt.

1.5.12. Obbligazzjonijiet finanzjarji

L-obbligazzjonijiet finanzjarji huma kklassifikati bħala obbligazzjonijiet finanzjarji bil-valur ġust permezz ta’ bilanċ pożittiv jew defiċit, bħala obbligazzjonijiet finanzjarji riportati bil-kost amortizzat jew bħala obbligazzjonijiet ta’ garanzija finanzjarja.

Is-self meħud jikkonsisti f’self meħud minn istituzzjonijiet ta’ kreditu u djun ipprovati minn ċertifikati. Huma jiġu rikonoxxuti inizjalment abbażi tal-valur ġust, bħala r-rikavat mill-ħruġ tagħhom (il-valur ġust tal-korrispettiv riċevut) wara li jitnaqqsu l-kostijiet tat-tranżazzjoni mġarrba, imbagħad sussegwentement jiġu riportati bil-kost amortizzat bl-użu tal-metodu tal-imgħax effettiv; kwalunkwe differenza bejn ir-rikavat, wara li jitnaqqsu l-kostijiet tat-tranżazzjoni, u l-prezz tal-fidwa tiġi rikonoxxuta fir-rapport tal-introjtu matul il-perjodu tat-teħid b’self bl-użu tal-metodu tal-imgħax effettiv. Fil-każ tas-self mogħti fuq fondi missellfa, il-metodu tal-imgħax effettiv ma jistax jiġi applikat għall-għoti ta’ self u t-teħid b’self, abbażi ta’ kunsiderazzjonijiet ta’ materjalità. Il-kostijiet tat-tranżazzjoni mġarrba mill-UE u mbagħad iddebitati mill-ġdid lill-benefiċjarju tas-self jiġu direttament rikonoxxuti fir-rapport tal-introjtu.

L-obbligazzjonijiet finanzjarji ikkategorizzati abbażi tal-valur ġust permezz ta’ surplus jew defiċit jinkludu derivattivi li l-valur ġust tagħhom ikun negattiv. Huma jingħataw l-istess trattament kontabilistiku bħall-assi finanzjarji abbażi tal-valur ġust permezz ta’ bilanċ pożittiv jew defiċit, ara n-nota 1.5.5.

L-obbligazzjonijiet tal-garanziji finanzjarji għall-ewwel jiġu rikonoxxuti abbażi tal-valur ġust, li huwa l-primjum riċevut. Sussegwentement, l-obbligazzjonijiet tal-garanziji finanzjarji jitkejlu skont l-ogħla stima tal-ispejjeż li mistennija jkunu meħtieġa sabiex tiġi saldata l-obbligazzjoni tal-garanzija finanzjarja u l-ammont inizjalment rikonoxxut nieqes, fejn xieraq, l-amortizzament kumulattiv. L-UE tirrikonoxxi obbligazzjoni ta’ garanzija finanzjarja meta tirċievi korrispettiv għall-għoti tal-garanzija, jiġifieri f’termini tas-suq, jew meta l-valur ġust tal-garanzija jkun jista’ jitkejjel b’mod affidabbli. F’każ li ma jeżisti l-ebda suq attiv għal kuntratt ta’ garanzija direttament ekwivalenti, l-UE tiddivulga l-garanzija mogħtija bħala obbligazzjoni kontinġenti (ara n-nota 1.7.2) jew – meta jkun aktar probabbli milli le li jkun meħtieġ ħruġ ta’ riżorsi sabiex jiġi saldat l-obbligu – l-UE tirrikonoxxi provvediment (ara n-nota 1.5.11).

L-obbligazzjonijiet finanzjarji huma kklassifikati bħala obbligazzjonijiet mhux kurrenti, għajr għall-maturitajiet ta’ inqas minn 12-il xahar wara d-data tal-karta bilanċjali.

Il-fondi fiduċjarji tal-UE li huma meqjusa bħala parti mill-attivitajiet operattivi tal-Kummissjoni jiġu kontabilizzati fil-kontijiet tal-Kummissjoni u kkonsolidati ulterjorment fil-kontijiet annwali tal-UE. Għalhekk, il-kontribuzzjonijiet minn donaturi oħrajn għall-fondi fiduċjarji tal-UE jissodisfaw il-kriterji tad-dħul minn tranżazzjonijiet mhux ta’ skambju taħt ċerti kundizzjonijiet u jiġu ppreżentati bħala obbligazzjonijiet finanzjarji sakemm jiġu ssodisfati l-kundizzjonijiet marbuta mal-kontribuzzjonijiet ittrasferiti, jiġifieri jiġġarrbu l-kostijiet eliġibbli mill-fond fiduċjarju. Il-fond fiduċjarju huwa meħtieġ biex jiffinanzja proġetti speċifiċi u jagħti lura l-bqija tal-fondi fil-mument tal-istralċ. Fid-data tal-karta bilanċjali, l-obbligazzjonijiet pendenti tal-kontribuzzjoni jitkejlu f’kontribuzzjonijiet riċevuti neqsin l-ispejjeż imġarrba mill-fond fiduċjarju, inklużi l-ammonti stmati, meta jkun meħtieġ. Għall-finijiet ta’ rapportar, l-ispejjeż netti jiġu allokati għall-kontribuzzjonijiet ta’ donaturi oħrajn fi proporzjon għall-kontribuzzjonijiet netti mħallsin fil-31 ta’ Diċembru. Din l-allokazzjoni ta’ kontribuzzjonijiet hija biss indikattiva. Meta l-fond fiduċjarju jiġi stralċat, il-qasma attwali tar-riżorsi li jifdal tiġi deċiża mill-bord tal-fond fiduċjarju.

1.5.13. Ammonti pagabbli

Ammont sinifikanti mill-ammonti pagabbli tal-UE huma pretensjonijiet ta’ kostijiet mhux imħallsin mill-benefiċjarji ta’ għotjiet jew finanzjament ieħor mill-UE (tranżazzjonijiet mhux ta’ skambju). Huma jiġu rreġistrati bħala ammonti pagabbli għall-ammont mitlub meta tiġi riċevuta l-pretensjoni tal-kost. Wara verifika u aċċettazzjoni tal-kostijiet eliġibbli, l-ammonti pagabbli jiġu vvalutati fl-ammont aċċettat u eliġibbli.

L-ammonti pagabbli li jirriżultaw mix-xiri ta’ oġġetti u servizzi jiġu rikonoxxuti hekk kif tasal il-fattura għall-ammont oriġinali u l-ispejjeż korrispondenti jiddaħħlu fil-kontijiet meta l-provvisti jew is-servizzi jiġu kkonsenjati u aċċettati mill-UE.

1.5.14. Dħul u imposti dovuti u differiti

It-tranżazzjonijiet u l-avvenimenti jiġu rikonoxxuti fir-rapporti finanzjarji fil-perjodu li miegħu huma relatati. Fl-aħħar tas-sena, jekk fattura tkun għadha ma nħarġitx iżda s-servizz ikun ingħata, il-provvisti jkunu ġew ikkonsenjati mill-UE, jew ikun jeżisti ftehim kuntrattwali (pereżempju, b’referenza għal trattat), dħul dovut jiġi rikonoxxut fir-rapporti finanzjarji. Barra minn hekk, fi tmiem is-sena, jekk tinħareġ fattura iżda s-servizzi jkunu għadhom ma ngħatawx jew il-prodotti fornuti jkunu għadhom ma ġewx ikkonsenjati, id-dħul jiġi differit u rikonoxxut fil-perjodu kontabilistiku sussegwenti.

L-ispejjeż jingħaddu wkoll fil-perjodu li jkunu relatati miegħu. Fl-aħħar tal-perjodu kontabilistiku, l-ispejjeż dovuti jiġu rikonoxxuti fuq il-bażi ta’ ammont stmat tal-obbligu tat-trasferiment għall-perjodu. Il-kalkolu tal-ispejjeż dovuti jsir f’konformità mal-linji gwida operazzjonali u prattiċi dettaljati maħruġa mill-Kummissjoni, li għandhom l-għan li jiżguraw li r-rapporti finanzjarji jipprovdu rappreżentazzjoni fidila tal-fenomeni ekonomiċi u oħrajn li huma jippretendu li jirrappreżentaw. Permezz ta’ analoġija, jekk ikun sar ħlas bil-quddiem għal servizzi jew oġġetti li jkunu għadhom ma ġewx riċevuti, l-ispiża tiġi differita u rikonoxxuta fil-perjodu kontabilistiku sussegwenti.

1.6. RAPPORT TAL-INTROJTU

1.6.1. Dħul

DĦUL MINN TRANŻAZZJONIJIET MHUX TA’ SKAMBJU

Il-maġġoranza kbira tad-dħul tal-UE huwa relatat mat-tranżazzjonijiet mhux ta’ skambju:

Riżorsi bbażati fuq l-ING u r-riżorsi tal-VAT

Id-dħul jiġi rikonoxxut għall-perjodu li fih il-Kummissjoni tibgħat sejħa għal fondi lill-Istati Membri, fejn hija titlob il-kontribuzzjoni tagħhom. Huma jitkejlu abbażi tal-“ammont eżerċitat” tagħhom. Billi r-riżorsi tal-VAT u tal-ING huma bbażati fuq estimi tad-data għas-sena baġitarja kkonċernata, huma jistgħu jiġu riveduti hekk kif iseħħu bidliet sakemm tinħareġ id-data finali mill-Istati Membri. L-effett ta’ bidla fl-istima jiġi inkluż meta jiġi ddeterminat il-bilanċ pożittiv jew id-defiċit nett għal dak il-perjodu li fih tkun seħħet il-bidla.

Riżorsi proprji tradizzjonali

Ir-rekuperabbli minn tranżazzjonijiet mhux ta’ skambju u d-dħul relatat jiġu rikonoxxuti meta d-dikjarazzjonijiet rilevanti tat-tip “A” ta’ kull xahar (li jinkludu d-dazji miġbura u l-ammonti dovuti li huma garantiti u mhux ikkontestati) jiġu riċevuti mill-Istati Membri. Fid-data ta’ rapportar, id-dħul miġbur mill-Istati Membri għall-perjodu iżda li jkunu għadhom ma tħallsux lill-Kummissjoni Ewropea jiġi stmat u rikonoxxut bħala dħul dovut. Id-dikjarazzjonijiet tat-tip “B” ta’ kull trimestru (li jinkludu dazji li la huma miġbura u lanqas garantiti, kif ukoll ammonti garantiti li ġew ikkontestati mid-debitur) riċevuti mill-Istati Membri jiġu rikonoxxuti bħala dħul nieqes il-kostijiet tal-ġbir li għalihom huma intitolati. Barra minn hekk, tnaqqis fil-valur jiġi rikonoxxut għall-ammont tad-differenza stmata fl-irkupru.

Multi

Id-dħul minn multi jiġi rikonoxxut meta tittieħed id-deċiżjoni tal-UE li timponi multa u meta din tkun ġiet innotifikata b’mod uffiċjali lid-destinatarju. Wara d-deċiżjoni li tiġi imposta multa, l-impriżi għandhom xahrejn mid-data tan-notifika biex:

a) jaċċettaw id-deċiżjoni, f’liema każ huma jridu jħallsu l-multa fil-limitu ta’ żmien stipulat u l-ammont jinġabar b’mod definittiv mill-UE; jew

b) ma jaċċettawx id-deċiżjoni, f’liema każ iressqu appell skont id-dritt tal-Unjoni.

Anki jekk tiġi appellata, il-multa trid titħallas fil-limitu ta’ żmien ta’ tliet xhur stipulat minħabba li l-appell ma jkollux effett ta’ sospensjoni (l-Artikolu 278 tat-TFUE). Il-flus riċevuti jintużaw biex jiġi kklirjat l-ammont rekuperabbli. Madankollu, soġġett għall-qbil tal-Uffiċjal tal-Kontabilità tal-Kummissjoni, l-impriża tista’ minflok tippreżenta garanzija bankarja għall-ammont. F’dak il-każ, il-multa tibqa’ rekuperabbli. Jekk ma jiġux riċevuti flus kontanti jew garanzija u jkun hemm dubji dwar is-solvenza tal-impriża, jiġi rikonoxxut tnaqqis fil-valur fuq l-intitolament.

Fil-każ li l-impriża tappella kontra d-deċiżjoni, u tkun diġà ħallset il-multa b’mod proviżorju, l-ammont jiġi divulgat bħala obbligazzjoni kontinġenti, jew, jekk jidher probabbli li l-Qorti Ġenerali ma tkunx tista’ tiddeċiedi favur l-UE, jiġi rikonoxxut provvediment sabiex ikopri dan ir-riskju. Jekk minflok tkun ingħatat garanzija, l-ammont rekuperabbli pendenti jitnaqqas fil-valur tiegħu kif meħtieġ.

L-imgħax akkumulat riċevut mill-Kummissjoni fuq il-kontijiet bankarji fejn jiġu ddepożitati l-pagamenti riċevuti jiġi rikonoxxut bħala dħul, u kwalunkwe obbligazzjoni kontinġenti tiżdied kif xieraq.

Mill-2010, il-multi kollha msarrfin b’mod proviżorju bdew jiġu amministrati mill-Kummissjoni f’fond maħluq speċifikament (BUFI) u investiti fi strumenti finanzjarji.

DĦUL